Материалы за Август 2020 года » Страница 4 » Lochinlar.UZ\n» Материалы за Август 2020 года » Страница 4\nКанчельскис ПФЛни кескин танқид қилди\nCoca Cola Суперлигасининг 10-туридан ўрин олган "Сурхон" - "Навбаҳор" (1:1) учрашувидан кейин меҳмонлар бош мураббийи Андрей Канчельскис ўз фикрларини билдирди.\n«Сурхон» билан дуранг\nЎзбекистон чемпионатининг 10-туридан ўрин олган сўнгги ўйинда Термизнинг «Сурхон» жамоаси Наманганнинг «Навбаҳор» клуби билан жанговар дуранг қайд этди.\n«Сурхон» - «Навбаҳор». Таркиблар!\nCoca Cola Суперлигаси 10-туридан ўрин олган "Сурхон" - "Навбаҳор" учрашуви бошланмоқда.\nБугун «Навбаҳор» «Сурхон» билан ўйнайди\nБугун Суперлиганинг 10-туридан ўрин олган сўнгги учрашув бўлиб ўтади. Тошкентда ўтадиган баҳсда вакилларимиз Термизнинг «Сурхон» жамоаси билан беллашади.\nЛоқаев жамоадан кетди\nМиркомил Лоқаев «Навбаҳор» жамоасини тарк этишга қарор қилди.\nКим аслида кимлиги билинадиган палла келди\nНазаримизда, қатъий интизом ва ПФЛнинг жамоаларга бириктирган шифокорлар гуруҳи тавсиясига тўлиқ амал қилиш орқали Суперлига биринчи даврасининг сўнгги 4та тур ўйинларини ортиқча муаммоларсиз ўтказиб олиш мумкин.\n«Сурхон» - «Навбаҳор» учрашуви ҳакамлари\n17-19 август кунлари Coca Cola Суперлигасида 10-тур ўйинлари бўлиб ўтади.\nФИФА белгилаган кун яқинлашмоқда...\nЛукич: «Канчельскис мени хушламасди»\nБугун СА интернет нашрида жамоамиз собиқ ҳимоячиси Славко Лукич билан ўтган суҳбат эълон қилинди. Мазкур суҳбатнинг «Навбаҳор»га таалуқли қисмини ҳавола этамиз.


Муҳаммад Али (1942) | www.ziyouz.uz\nБош саҳифа Ўзбек зиёлилариМуҳаммад Али (1942)\nЧоп этилган 29.03.2016 24.02.2018 МуаллифZiyouz.uz\nМуҳаммад Али (Аҳмедов Муҳаммадали) 1942 йил 1 мартда Андижон вилоятининг Бўз туманида туғилган. Ўзбекистон халқ ёзувчиси (1992). Филология фанлари номзоди (1992).\nМосквадаги М. Горький номидаги Адабиёт институтини тугатган (1966). «Шарқ юлдузи» журналида адабий ходим (1966), Ғафур Ғулом номидаги Адабиёт ва санъат нашриётида муҳаррир (1967), бўлим мудири (1982), бош муҳаррир (1982—85), Ўзбекистон телевидениесида бош муҳаррир (1985— 88), ТошДУда этика ва эстетика кафедраси мудири (1994—96), Ғафур Ғулом номидаги нашриётда ўзбек адабиёти таҳририяти мудири (1997—98), Халқаро «Олтин мерос» хайрия жамғармаси бошқаруви раиси (1999—2003) бўлиб ишлаган. 2003 йилдан Халқаро Амир Темур жамғармаси раиси.\nМуҳаммад Али «Фазодаги хислар» (1967), «Ша-фақ» (1968), «Оталар юрти» (1970), «Достонлар» (1974), «Оқ нур» (1977), «Илҳом парией» (1980), «Сен бир гулсан» (1989), «Она дуоси» (1994) ва бошқа шеърий асарлар муаллифи. «Машраб» достонида (1966) Бобораҳим Машрабнинг фожиали ҳаётини тасвирлаган. «Бешгул» (1986), «Заминда яшаймиз» (1971), «Муҳаббат» (1983) достонлари замонавий мавзуларда ёзилган.\nЎзбек халқининг 19-аср охири — 20-аср бошларидаги ҳаётини тасвирлашга бағишланган «Боқий дунё» (1981) шеърий романида Жиззах қўзғолони воқеалари бадиий лавҳаларда акс эттирилиб, Дукчи Эшон образи яратилган.\n«Сарбадорлар» (1989) дилогияси Муҳаммад Алининг прозадаги дастлабки асари. «Улуғ салтанат» (1999) тарихий романида ўзбек халқининг 14-асрдаги ҳаёти тасвирланаркан, тарихий ҳодисалар оқимида Амир Темур образининг тадрижий ўсиб бориши, унинг характеридаги адолатпарварлик, ҳалоллик, мардлик ва ватанпарварлик фазилатлари кўрсатилган.\nМуҳаммад Алининг давр ва тарихнинг долзарб масалаларига бағишланган публицистик асарлари ҳам бор («Ошиқ бўлмай Ҳақ дийдорин курса бўлмас» 1992; «Мен кўрган Америка», 2000).\n«Рамаяна» (1978), қорақалпоқ эпослари «Шаҳриёр» (1977), «Маспошшо» (1985), шунингдек, Р. Бёрнс, У. Табидзе, Байрон ва бошқа ёзувчиларнинг асарларини ўзбек тилига таржима қилган.\nБердақ номидаги Қорақалпоғистон Республикаси Давлат мукофоти лауреати (1984), «Меҳнат шуҳрати» ордени билан мукофотланган (1999).\n← Аввалги Аввалги Раҳима Ширинова. “Кеча ва кундуз” романи француз тилида\nКейинги → Кейинги: Журналистика соҳасида “Олтин қалам” ХI Миллий мукофоти танловига марҳамат!


Интенсив боғ барпо этилмоқда – Сурхон тонги\nБош саҳифа / Жамият / Интенсив боғ барпо этилмоқда\nИнтенсив боғ барпо этилмоқда\nМарт 2, 2017\tЖамият, Иқтисодиёт, Сиёсат, Таълим Изоҳ қолдириш 954 Кўрилди\nТермиз туманининг Мангузар массивидан то “Солиобод” маҳалласигача элтувчи катта йўлнинг кунчиқар томонидаги аҳоли кўчирилгач, бу жойда анчадан бери қудратли техникалар ҳамда оғир юк ташувчи автомашиналар тинимсиз ишлатилаяпти. Бу техникалар ёрдамида бузилган уйлардан қолган уюм-уюм бетон бўлаклари ҳамда ғишт синиқлари ташиб кетилмоқда ва майдон текисланаяпти. Тадбиркор Ҳайитали Алламуродов бошлиқ “Термиз Фаридун” МЧЖ жамоаси бу ерда 30 гектардан иборат интенсив мевали боғ барпо этишга киришишган. Бугунгача водий вилоятларидан ўрикнинг “Бибико”, “Тритаун”, олхўрининг “Стерлин”, шафтолининг “Фантазия”, “Майкрест” навларидан бир неча минг туп кўчати келтирилиб, экиб чиқилди. Шартномага кўра водийлик тадбиркорлар ўзларининг тажрибали боғбонларини боғ барпо этишга жалб этдилар. Бу ишларнинг барчаси ТИФ Миллий банк вилоят филиали томонидан ажратилган 2 миллиард сўм маблағ ҳисобига амалга оширилаяпти.\nМолиявий муассаса томонидан ажратилган маблағнинг бир қисмига МЧЖ жамоаси ёш ниҳоллар орасига ишлов берадиган ва боғ зараркунандаларига қарши курашишда фойдаланадиган техникалар ҳам сотиб олди. Айни пайтда ёш ниҳоллар экилган майдон атрофини тартибга келтириш, иҳоталаш ва суғориш тизимини барпо этиш ишлари қизғин.\nАйтиш керакки, бўлажак мевали боғда қишлоқ хўжалигига кўмаклашувчи халқаро ташкилот “АИК” лойиҳаси бўйича томчилатиб суғориш технологияси жорий қилинади. Ҳозирда ушбу лойиҳага асосан тажрибали украиналик муҳандис Виктор Камиш бошчилигида бир гуруҳ мутахассислар томчилатиб суғориш тизимини барпо этиш бўйича кенг кўламли ишларни бажаришаяпти.\n— Томчилатиб суғориш тизимини биз бундан аввал Самарқанд ва Бухоро вилоятларидаги боғларда ўрнатиб, синовдан ўтказганмиз,—дейди Виктор Камиш. —Технология асосан Исроилдан олиб келинди ва Ўзбекистон корхоналарида ишлаб чиқарилган пластмасса қувурларидан ҳам фойдаланамиз. Томчилатиб суғориш биринчи навбатда сувни иқтисод қилади, сув мевали дарахтлар остига чуқур сингади. Бир жойдан туриб кнопкага асосланган компьютер орқали бошқариладиган суғориш тизимида ишчи кучи кўп талаб қилинмайди, икки-уч нафар мутахассис ўттиз гектарлик далага тизимли сув боришини назорат қилиши мумкин.\nОлдинги Экспорт ҳажми ошади


Биринчи ҳадис: (3) “Ҳар бир кимса учун ният қилгани насиб қилур”\nBy Шайх Саидаҳмад Нуриддин on 09/09/2015 АЛ-АРБАУН АН НАВАВИЙЯ ҲАДИС\n“Ҳар бир кимса учун ният қилгани насиб қилур”\nБу амалнинг кимга атаб қилинганининг ниятидир. Одамлар бу ниятда бир-бирларидан кескин фарқ қиладилар. Иккита инсон ёнма-ён туриб намоз ўқир экан, ажр-савобдаги улар орасидаги масофа машриқ билан мағриб ўртасича, ёки осмон билан ерчалик бўлиши мумкин. Негаки, улардан бири ихлосли, бошқаси эса бундай эмас.\nШунингдек, иккита инсоннинг илм олиш йўлида тавҳид, фиқҳ, тафсир ёки ҳадис ўрганаётганини кўрасиз. Улар бир китобдан, бир устознинг қўлида таҳсил олишади. Ҳолбуки, улардан бири жаннатдан ўта йироқ, иккинчиси эса жаннатга яқин бўлади. Чунки улардан бири келажакда қози бўлиш, қозининг катта маоши ва юқори мартабаси бўлгани учун фиқҳ илмини ўрганса, бошқа бири олим бўлиш, Муҳаммад соллаллоҳу алайҳи ва саллам умматига таълим бериш учун фиқҳ илмини ўрганади. Улар иккиси ўртасида катта фарқ бор. Расулуллоҳ соллаллоҳу алайҳи ва саллам шундай дейдилар: “Кимда ким аслида Аллоҳнинг розилиги истаб ўрганиладиган бир илмни фақат дунёнинг ўткинчи бир матосига эришиш учун таълим олса унга жаннатнинг бўйи ҳам насиб қилмайди”. Демак, Аллоҳ учун ниятни холис қилинг экан.\nШундан сўнг Расулуллоҳ соллаллоҳу алайҳи ва саллам бунга ҳижрат қилувчи кимсани мисол қилиб шундай дедилар:\n“Кимда ким Аллоҳ ва унинг Расулини мақсад қилиб ҳижрат қилса”:\nҲижрат сўзининг луғавий маъноси “тарк қилиш, ташлаш” демакдир. Бу сўзнинг шаръий маъноси “куфр диёридан ислом диёрига кўчиб ўтиш” маъносини англатади.\nШу ўринда бир масала бор: ҳижрат қилиш вожибми ёки суннатми?\nЖавоб шуки, куфр диёрида динига очиқчасига амал қила олмаган ҳар бир мўмин кишига ҳижрат вожиб. Унинг мусулмонлиги ҳижратсиз тўла бўлмайди. Негаки, вожиб усиз амалга ошмайдиган иш ҳам вожибдир. Мусулмонларнинг Маккадан Ҳабашистонга ва Маккадан Мадинага қилган ҳижратлари бунга мисол бўлади.\nБунга мисол Макка фатҳ қилинишидан олдин Аллоҳ ва Расулини истаб, яъни Аллоҳнинг савобини ва Унга етишни мақсад қилиб Маккадан Мадинага ҳижрат қилган кишидир. Аллоҳ таоло шундай дейди: “Агар Аллоҳни, Унинг Пайғамбарини ва охират диёрини истайдиган бўлсангизлар…” [Аҳзоб: 29]. Демак, у Аллоҳни истаб, яъни Аллоҳнинг розилиги, Унинг динига ёрдам беришни истаб ҳижрат қилади. Албатта, бу яхши мақсад. Шунингдек, Расулуллоҳ соллаллоҳу алайҳи ва салламни истаб, яъни у зотга ҳамроҳ бўлиш, суннатига амал қилиш, суннатни ҳимоя қилиш ва унга одамларни даъват қилиш ҳамда Расулуллоҳ соллаллоҳу алайҳи ва салламни ҳимоя қилиш ва у зотнинг динига ёрдам бериш мақсадида ҳижрат қилади. Мана бу унинг Аллоҳ ва Расули сари қилган ҳижратидир. Аллоҳ таоло ҳадиси қудсийда шундай дейди: “Кимики Менга бир қарич яқинлашса, Мен унга бир газ яқинлашаман”. Агар банда Аллоҳни истаса, албатта Аллоҳ таоло унинг бу истаги эвазига қилган амалидан каттароқ инъом билан уни сийлайди.\nШу ўринда бир масала бор: Расулуллоҳ соллаллоҳу алайҳи ва саллам вафотларидан кейин у зот сари ҳижрат қилишимиз имкони борми?\nЖавоб шуки, Расулуллоҳ соллаллоҳу алайҳи ва салламнинг шахсан ўзларининг ҳузурига ҳижрат қилишнинг имкони йўқ. Негаки, у зот тупроқ остидалар. Шу боис, Расулуллоҳ соллаллоҳу алайҳи ва салламнинг шахсини мақсад қилиб Мадинага ҳижрат қилинмайди. Энди, у зотнинг суннати ва шариатларига ҳижрат қилишга келсак, бу динимизда тарғиб қилинган ишдир. Расулуллоҳ соллаллоҳу алайҳи ва салламнинг шариатларига ёрдам бериш ва уни ҳимоя қилиш мақсадида бирон бир юртга ҳижрат қилиш бунга мисол бўлади. Демак, Аллоҳ сари ҳижрат қилиш ҳар вақт ва ҳолатда мумкин. Расулуллоҳ соллаллоҳу алайҳи ва саллам сари ҳижрат қилиш ҳаётлик даврларида у зотнинг шахсан ўзига ва шариатига мумкин бўлса, вафотларидан кейин эса, фақат шариатини мақсад қилиб ҳижрат қилиш мумкин. Бу маъно Аллоҳ таолонинг қуйидаги сўзида акс этган: “Борди-ю бирон нарса ҳақида талашиб қолсангиз, — агар ҳақиқатан Аллоҳга ва охират кунига ишонсангиз — у нарсани Аллоҳга ва Пайғамбарига қайтарингиз!” [Нисо: 59]. Ихтилофлашилган ҳукм борасида доимо Аллоҳга, (яъни Қуръони Каримга) мурожаат қилинади. Пайғамбар алайҳиссаломга келсак, ҳаётлик даврларида шахсан ўзларига, вафотларидан сўнг эса у зотнинг суннатига мурожаат қилинади. Кимики бир юртдан бошқа бир юртга ҳадис ўрганиш мақсадида сафар қилса, бу унинг Аллоҳ ва Расули сари қилган ҳижратидир. Кимики бир аёлга унаштирилса-ю, аёл “Агар менинг юртимга келмасанг сенга турмушга чиқмайман”, деб туриб олса ва унга уйланиш мақсадида бир ўлкадан бошқасига ҳижрат қилса, у ҳолда бундай кимса нимани мақсад қилган бўлса шунга ҳижрат қилган бўлади.\n“Кимда ким мол-дунёга эришиш… мақсадида ҳижрат қилса”:\nБир инсон фалон юртда яхши тижорат қилиш имкони борлигини эшитиб, кўпроқ фойда қилиш ниятида ўша юртга борса, бу унинг мол-дунёга эришиш сари қилган ҳижратидир. Унга фақат ният қилган нарсасигина насиб қилур. Агар Аллоҳ таоло унга ҳеч нарсага эришмасликни ирода қилса, у ҳолда ҳеч нарсага эришмайди.\n Имом Аҳмад (2\_338), Ибн Можа (Илм китоби, “Илмдан фойдаланиш ва унга амал қилиш” боби, 252-ҳадис) ва Абу Довуд (Илм китоби, “Аллоҳдан бошқаси учун илм ўрганиш” ҳақидаги боб, 3664-ҳадис) ривоят қилганлар.\n Бухорий (“Тавҳид” китоби, “Аллоҳ таолонинг: “Аллоҳ сизларни Ўзидан огоҳлантиради”,– деган сўзи” ҳақидаги боб, 6970-ҳадис) ва Муслим (“Зикр ва дуо” китоби, “Аллоҳ таолонинг зикрига тарғиб қилиш” боби, 2675-ҳадис) ривояти.\nAvvalgi maqolaҚунут дуоси қачон ва қандай ўқилади?\nKeyingi maqola Исломий ақидага даъват


«Алкогол – чиритувчи бактерияларнинг пешобидир» - Zamin.uz\n16:53 / 30.09.2018\n«Алкогол – чиритувчи бактерияларнинг пешобидир»\nОдамлар узоқ ўтмишдан алкогол тайёрлашни қуйидаги усуллар билан ўрганишган. Улар идишни олиб, унга узум сувини (шарбат) қуйиб, сўнгра идишга ачитқи (дрожж) бактерияларини қўшадилар. Бактериялар эса, ширинликларни жуда яхши кўрадилар. Энди заррабин (микроскоп) ёрдамида бактерияларни кузатамиз: мана бактерия, унинг кўзи, оғзи ва у узум суви таркибидаги ширинликларни, шакарни маза қилиб емоқда, орқаси, думининг остидаги тешикдан эса этил спиртини C2H5OH, бошқача айтганда алкогол моддасини чиқаряпти. Шунинг учун, илтимос ёзиб қўйинг: “Абсолют алкогол – чиритувчи бактерияларининг пешобидир”. Бу илмий истилоҳда “экскремент“ дейилади, яъни нажас чиқинди.\nШундай қилиб, бактериялар шакарларни еб, сийдикларини чиқаради ва идишдаги пешоб концентрацияси 11 фоизга етгач, ҳар қандай тирик организм каби, бактериялар ўзининг нажасига бўкиб ёки ғарқ бўлиб қирилиб кетади. Агар бу ахлат суюқлик шишаларга қуйилса, унинг номи рус тилида “вино сухое ординарное” деб аталади. У ҳамма жойда шу ном билан сотилмоқда. Агар суюқлик икки йил тиндирилиб, сўнг бактерия жасадларидан тозаланиб, шишаларга қуйилса “вино сухое марочное” деб номланади. Унинг баҳоси биринчисидан икки бараварга қиммат бўлади.\nМахсус яшил рангли қалин шишага узум сувининг беш хил навидан қуядилар. Уларнинг қанча миқдор қуйилишига қараб шампан турлари ҳам фарқланади, яъни ундан беш хил шампан виносини чиқарса бўлади. Хуллас, идишга узум суви қуйилиб, сўнгра унинг устига чиритувчи бактериялар ташланади. Кейинги ўринда махсус шишалар махсус ёғочли пўкак қопқоқлар билан вақтинча ёпилади. Улар тоғ ёқасидаги ертўлаларнинг девор қисмларидаги жойларга қўйиб чиқилади. Эшиклар маҳкам ёпилиб, бир йил давомида махсус ертўланинг ҳарорати ўзгармайдиган +14 С даражали ҳарорати остида сақланади. Икки йил ичида бактериялар тинчлик ва хотиржамликда шакарларни еб ахлат, вой, узр, спирт ишлаб чиқариш билан банд бўладилар.\nОрадан икки йил ўтгач ва тайёрлаш жараёни режасига кўра ертўла очилади ва ертўла ичига ёруғлик берадиган кучли прожекторлар ўрнатилиб, кучли чироқлар ёқилади. Кутилмаган чироқдан қўрқиб кетган бактерияларнинг ичи кета бошлайди. Ҳаммаси қўрққанидан ва кўп миқдорда “бажариб” қўйганларидан қирилиб, ўлиб кетади. Бироқ ўлишдан олдин улар қўрққанларидан “газ”ларини ҳам тўхтамасдан чиқара бошлайди. Кўпчилик яхши кўрадиган шампан ичкилигининг газлари шу тариқа ҳосил бўлади.\nҚизиғи, бактериялар нафақат шакардан спирт чиқаради, балки улар ҳар қандай органик моддалардан спирт ажратиши мумкин. Масалан Уст-Абаканнинг гидролиз заводида ёғоч қипиқлари қайта ишланиб, спирт олинади. Бунда ёғоч чиқиндиқлари намланиб, шишага солинади ва бактериялар қўшилади. Бошқа ейдиган нарсалари бўлмагани учун бактериялар шуларни паққос тушириб, чиқиндиларини чиқараверади.\nБу бактериялар инсон чиқинди ахлатларини ҳам алкоголга айлантириши мумкин. Менинг ўзим Олтой ўлкасининг бир қишлоғиданман. Ҳазил қилиб ёки қасддан кимнингдир ҳожатхонасига ачитқи (дрожж) ташланса борми, жараён бошланиб кетади, яъни газ ва ҳидлари билан. Ёнидан ўтаётиб шампан ичкилигининг ҳиди ураётганини сезасан...\nЯнги турдаги биоёнилғи яртилди\n27-07-2019, 19:00, Технология\n26-06-2019, 10:55, Технология\n18-03-2018, 09:04, Технология\n20-09-2017, 22:47, Технология


13:42 / 01.01.2019 | Fotima | 4325\nАссалому алайкум! Ҳурматли устозлар, Аллоҳ илмингизни зиёда қилсин. Саволим хижолатли бўлсада сўрамоқчиман. Аввалдан узр сўрайман. Халқимизда турмушга чиқмаган қизларни покланиши мумкин эмас(аврат тукларини), ёмон бўлади деган гап бор. Аммо 5 вақт намоз ва Қуръон ўқийдиган қизлар бунда нима қилишлари керак. Агар муслима қизлар тозалансалар динимизда қандай қаралади? Илтимос кенгрок тушунча берсангизлар. Олдиндан раҳмат.\n- Ва алайкум ассалом! Эркак ёки аёл балоғатга етиши билан киндик ва қўлтиқ ости тукларини қирқ кунгача қолдирмасдан тозалаши суннат амалдир. Қирқ кундан кечикса ҳар бир қилган ибодати макруҳлик билан адо бўлади. Бир сувни мисол қилсак ичган ҳар сувига гўё макруҳ нарса аралашиб ичган бўлади.\nДин душманлари қизларни нозик нуқтасини топиб шу зикр қилинган масалани ҳамда арафа куни рўзани эртароқ очган бахтли бўлади каби ҳаром, ҳатто куфр даражасидаги сўзларни сингдиришган. Ишбилармонларни нозик нуқтасини топиб “Ишинг юришмай қолса фалон мозорга қурбонлик қиласан, қонини суркайсан” дейшади. Эри билан кўп чиқишолмайдиган аёлларга “Эрингни ўзинга иситиб ол” каби, муҳтожларга эса Аллоҳни қўйиб Ҳизрдан, авлиёлардан мадад сўрашни сингдиришган. Касал бўлганларга эса қайсидир жойларга чироқ ёқиш, ис чиқариш, бир нималарни аташни сингдиришган. Бу ишларнинг энг паст даражаси ҳаром бўлса, юқори даражаси куфр ва шикрдан иборатдир. Валлоҳу аълам!


Коррупцияга қарши самарали курашмоғи учун ОАВга нима(лар) халал бермоқда?\nЖамиятни ичидан емиришга қодир иллат – коррупцияга қарши курашда, унинг олдини олишда оммавий ахборот воситалари нималар қилишга қодиру амалда қандай каромат кўрсатмоқда?\nМамлакатимизда коррупция билан боғлиқ вазият ҳақида алоҳида сўз юритишга ҳожат йўқ деб ўйлайман. Чунки ижтимоий ва иқтисодий вазият билан хабардор ҳар бир фуқаро бу ҳақда озми-кўпми хабардор. Фақат ушбу муаммонинг биз кўтармоқчи бўлган мавзу билан бир боғлиқлик томони бўлган вазият устида тўхталиб ўтмоқчи эдим.\nАйримлар коррупцияга қарши курашишнинг самарадорлигига унча ҳам ишонишмайди. Улар “пора бериш ва олиш бизнинг қонимизга сингиб кетган, бир нарса бермасангиз ишингиз битмайди” деган ишонч билан юришибди. Аҳоли ўртасидаги бундай қарашларга барҳам бериш учун қонун ва ахлоқ тушунчалари уйғун ҳолда ҳар бир амалдорнинг қон-қонига сингиб кетиши лозим. Афсуски, фақат қонунни билишнинг ўзи, ахлоқдан узоқ бўлган ҳуқуқий онг коррупция балосидан асраб қолмаслигини ҳаётнинг ўзи кўрсатиб турибди. Олий юридик маълумотга эга бўлган ҳуқуқ-тартибот органлари ходимларининг пора билан қўлга тушаётганлиги улар ҳақида шаклланган ижтимоий фикрнинг янада салбийроқ бўлишига олиб келмоқда. Масалан, жорий йил декабрининг ўзида Олий суд ходими, Хоразм ва Қашқадарё вилоятларидан судьялар турли миқдордаги пора билан қўлга олинганлиги ҳақида хабар тарқалди.\nЁки давлат бошқаруви тизимида ишлаётганлар қонун талабларидан бехабарми? Йўқ, бундай деб бўлмайди. Шунга қарамасдан, ҳокимлик тизимида оддий ходим ҳисобланган мутахассисдан тортиб вилоят ҳокимигача пора билан қўлга тушаётганлигини қандай изоҳлаш мумкин?\n2018 йилнинг 9 ойи давомида Самарқанд вилоятида 132 нафар мансабдор шахс жиноий жавобгарликка тортилган. Улардан 90 нафари ўзлаштириш ёки растрата йўли билан талон-тарож қилиш, 17 нафари фирибгарлик, 25 нафари ҳокимият ёки мансаб ваколатини суиистеъмол қилиш, 4 нафари пора бериш, 2 нафари пора олиш ва бошқа жиноятларда айбланган. Эгаллаб турган вазифаси бўйича таҳлил этиладиган бўлсак, улардан 22 нафари ички ишлар идоралари, 2 нафари давлат солиқ инспекцияси, 7 нафари олий ва ўрта махсус таълим муассасаси ходимлари, 11 нафари мажбурий ижро бюроси инспекторлари, бир нафардан туман ҳокими ўринбосари, прокуратура, нотариал идора, адлия органлари ходимлари, ҳакамлик суди судьяси ва бошқалардир.\nВилоят прокуратураси катта терговчиси томонидан zarnews.uz сайтида келтирилган ушбу фактлар коррупцияга фақат ҳуқуқий онг пастлиги сабаб бўлмаслигини яққол кўрсатиб турибди.\nЖамиятда коррупцияга нисбатан муросасиз муносабатни шакллантириш ушбу иллатни кескин камайтириш йўлида амалга оширилиши зарур бўлган муҳим вазифалардан саналади. Аммо бизнинг ОАВ ана шу муҳим вазифани тўлақонли бажаряпти деб бўлмайди. Бунинг қатор объектив ва субъектив сабаблари мавжуд. Улардан айримларини кўрсатиб ўтишга ҳаракат қиламиз.\nМавзуни тўлақонли ёритиш учун ОАВ ходимлари етарли кўникмага эга эмаслиги, қонун талабларини чуқур билмаслик ана шундай сабаблардан биридир. Коррупция ҳолатларининг турли соҳаларни қамраб олиб, ранг-баранг кўринишда тусланиши журналистдан ана шу соҳалардан, уларга доир қонунчиликдан яхшигина хабардор бўлиши лозимлигини кўрсатмоқда.\nКоррупцияга қарши жангга отланган журналист унинг ҳуқуқлари кафолатини таъминлайдиган қонунларнинг амалда уни ҳимоя қилишига кўп ҳам ишонмайди. Чунки коррупционер одатда юқори мансабдаги амбицияси кучли, яъни ҳар қандай танқидий гап-сўз нафсониятига тегадиган, бундай сўзларни эшитишга ўрганмаган, аксарият ҳолларда жиззаки амалдордир. Журналистнинг бу курашдан эсон-омон чиқиши учун жамиятда қонун устувор ва суд тизими амалда мустақил бўлмоғи лозим. Бундан ташқари, эркин сўз ҳимоясига тайёр турган, ноҳақ айбланган журналистга ён боса олишга журъат қила оладиган ҳақиқий сиёсий партия ва жамот ташкилотлари зарур.\nКеракли ахборотни олиш имкониятлари етарли эмаслиги, ахборот манбаларининг ёпиқлиги ҳам ОАВ ходимларининг коррупцияга самарали кураш олиб боришига тўсқинлик қилувчи омиллардан ҳисобланади.\nЖурналист қанча вақт, куч ва асаб сарфлаб, кўп ҳафталик суриштирувини якунлади ҳам дейлик. Лекин унинг оладиган қалам ҳақи шу меҳнатига яраша бўладими? Унинг бажарган иши оддий хабар ёки мақоладан жуда катта фарқ қилади-ку! Шунингдек, коррупция муаммосини кўтараман деган журналистни бош муҳаррир доим ҳам қўллаб-қувватмаслиги, “тинчингни кўр” деб, унинг жамиятимиз учун ўта фойдали бўлган интилишига қарши чиқаётганлиги ҳам бор гап.\nЖурналист катта ишонч билан коррупция ва бошқа салбий ҳолатларга қарши курашиши учун сўзининг таъсирчанлигини ошириш учун чора-тадбирлар кўрилиши лозим. Чунки кейинги йилларда ОАВ чиқишлари кўп ҳолларда қоғозда қолиб кетмоқда. Турли идоралардан ҳақиқат тополмаган тадбиркорлар ОАВга мурожаат қилиб, ёрдам сўрашади. Уларнинг дардини эшитиб, муаммолари ҳақида мақола ёзиб эълон қиламиз. Лекин тегишли ташкилотлар унга умуман муносабат билдирмайди. Муаммо яна ўз ҳолича қолиб кетади, фуқароларнинг турли идораларга шикояти давом этаверади. Ушбу ҳолат бўйича кўплаб мисоллар келтиришим мумкин. Чунки каминага ҳам аҳолининг турли қатлам вакилларидан, жумладан, тадбиркорлардан кўплаб шикоятлар келмоқда. Айримлари ҳақида мақолалар эълон қилинди. Аммо муаммолар аниқ кўрсатилган, айбдорлар тилга олинган бўлишига қарамасдан, ҳаммаси қоғозда қолиб кетди. Бу ҳақда алоҳида сўз юритиш ниятим бор.\nКўриниб турганидек, мамлакатимиз оммавий ахборот воситалари коррупция ва бошқа салбий ҳолатларни тўлақонли ёритиши учун қатор амалий ишларни бажариш лозим. Шундай бўлганда, барча – ҳам жамият ва ҳам давлат катта манфаат кўради.\nПорахўр ҳокимларни боғлаб турган омиллар нима эди?\nПора беришни қандай қилиб тўхтатиш мумкин?\n2018-12-30 13:48:46 | 1041 | 0 |\nАжримларнинг катта қисми – эркаги ёки аёли хорижда ишлаб юрган оилалар ҳиссасига тўғри келади\n2018-11-30 13:54:41 696 0\n2018-09-12 12:08:37 720 0\n2019-01-31 15:26:00 672 0\n2018-11-26 16:35:39 746 0\nҚарши туманлараро суди судьяси пора билан қўлга тушди\n2018-12-24 20:55:28 697 0\nНазорат пакети давлатга тегишли бўлган тижорат ташкилотларини тузиш тақиқланиши мумкин\n2019-04-08 16:24:39 595 0


Qalampir.uz - Тошкентда ўнлаб "тунги капалаклар" қўлга олинди\nТошкентда ўнлаб "тунги капалаклар" қўлга олинди\n20:14, 07.02.2019 Жамият\nҚўлга олинганлар орасида турли даражадаги қонунбузарликларни амалга оширган аёллар ҳам бор.\nТошкент шаҳрининг Яшнобод, Бектемир, Миробод, Юнусобод, Учтепа ва Чилонзор туманларида дастлабки огоҳлантириш, ноқонуний миграция ва одам савдосига қарши йўналтирилган профилактик тадбирлар ўтказилган. Тадбир давомида 74 нафар аёл ҳибсга олинган.\nТошкент шаҳар ИИББнинг маълум қилишича, аёлларнинг 34 нафар 4 февралдан 5 февралга ўтар кечаси, 40 нафари 5 февралдан 6 февралга ўтар кечаси ушланган.\nУларнинг 11 нафари аввал ҳам Ўзбекистон Республикаси Маъмурий жавобгарлик тўғрисидаги кодексининг 190-моддаси (фоҳишалик) билан жавобгарликка тортилган. Умуман, қўлга олинганлар орасида аввал қонунни бузганлар кўпчиликни ташкил қилади.\n40 аёлдан 30 нафари милиция ходимининг қонуний талабини бажармаслик, алкоголь маҳсулотини жамоат жойида истеъмол қилиш,майда безорилик, одам савдоси, фирибгарлик каби қонунбузарликлар билан ички ишлар бўлимида “меҳмон” бўлган.\nБундан ташқари, ушбу аёлларга жамиятга тўғри келмайдиган ҳаёт тарзида яшашларига кўмаклашган 4 нафар эркак ҳам қўлга олинган. Уларга оид тегишли ҳужжатлар тузилган.\nБарча қўлга олинганлар ИИБга олиб олиб борилган ва шахси аниқланган.\n10 минг “кўк”ини сотаётган валютафуруш ушланди\nПрезидент транспорт соҳасига оид фармонни имзолади


Саид Аҳмад. Кичик ҳикоялар - “Китоб дунёси” газетаси сайти\n2018 йил 29 октябр\n821 марта кўрилган.\nШаҳримизга ҳали қирдан лола келмаган эди.\nКексалар тўқсон чиқди-ю, оппон-соппон ҳали турибди. Битта қор ўтсин, ундан кейин ҳамал киради, дейишарди.\nАммо Чилонзор томонда турадиган бир темирйўлчи жувон очиқ машинада бир даста лола кўтариб ўтди.\nҲамманинг кўзи унинг қўлидаги лолада. Ўтган ҳам, кетган ҳам қарайди. Машина тез юрганидан шамол лолани шундай ҳилпиратадики, офтобда у худди лов-лов ёнаётганга ўхшайди.\nШу пайт шамол лоланинг биттасини юлқиб олди-да, кўча ўртасига улоқтирди.\nМашиналар катта тезлик билан бири кетидан бири учиб бормоқда. Шофёрлар лолага етай деганда руль буриб унинг ёнидан айланиб ўтиб кетишади.\nМана шу аҳволда кун чошгоҳ бўлди. Лола ҳали ҳам кўча ўртасида чўғдек ёниб турибди. Машиналар ҳамон унинг ёнидан айланиб ўтиб кетишяпти.\nЙўловчилар юракларини ҳовучлаб ишқилиб машина босиб, эзғилаб кетмасин-да, деб ташвиш қилишади.\nОхири кўчани тартибга солиб турган милиционер чидамади. Кўча ўртасига тушди.\nМашиналар бири кетидан бири тормоз бериб тўхташди.\nПостовой оҳиста бориб лолани олдида, фуражкаси тагидан чаккасига қистириб қўйди.\nМашиналар ғиз-ғиз ўтиб турибди. Шофёрлар, йўловчилар чорраҳага келганда машина деразасидан бош чиқариб, милиционер чаккасидаги лолага қарашади. Уларнинг юзида бир чиройли табассум порлайди.\nШу куни лола очилганини бутун шаҳар билди.\nОдамлар дилига бу йил баҳор вақтлироқ киргандек бўлди.\nТеатр майдонидаги саҳн баҳор кезлари жуда гавжум бўлади.\nҚари-қартанг, ёш-яланг скамейкаларга ўтириб олиб ўзларини офтобга товлашади. Кампирлар аравачаларда невараларини олиб келиб, ўзлари кўзойнак устидан газетани ялагудек қилиб ўқишади.\nМен ҳам бўш пайтларимда шу ерда ҳордиқ чиқаришни жуда яхши кўраман.\nБир кун киоскадан газета олиб ўқиб ўтирган эдим, ёнимда ҳассасини скамейкага тираб бир хотин ўтирарди. Унинг олдидаги ҳаворанг аравачада невараси ипи тугмасига боғлаб қўйилган қизил шарни ушлавололмай қийқиради. Кампир унга бепарво, ўтган-кетганларни томоша қилади.\n– Неварами? – дедим. Кампир ўгирилиб қаради.\n– Йўқ, айланай, чевара. Чевара ширин бўларкан. Онаси ёш. Дадасининг ўзи бола. Ўзим оёққа турғизиб бермасам эплашолармиди.\n– Ҳали юрмайдими?\n– Юриш қаёқда айланай. Энди той-той туряпти.\nБиламан, болалар жуда айёр бўлишади. Кўтарадиган одамни топишса сира ерга оёқ қўйишмайди. Бу бола ҳам шунақа қилаётгандир. Кампирнинг меҳрибонлигидан фойдаланаётгандир.\n– Юриб ҳам кетарди, қиш пайтида бола юришга эринади. Мана, офтоб одамнинг елкасини қиздириб қолди. Энди юриб кетар.\nКампир шундай деб болани аравачадан олди. Икки қўлтиғидан ушлаб ерга қўйди. Бола аввалига тиззасини букиб тихирлик қилиб турди-да, кейин икки оёғини ерга тиради.\n– Қани, амакингларга битта той-той туриб бергин.\nКампир уни қўйиб юборди. Бола худди ҳавода муаллақ қолгандек омонат туриб қолди, кейин бирдан олдинга шўнғиб кетди. Шу шўнғиганда ўнг оёғини кўтариб ташлади. Йиқилмади. Кейин яна бир марта шундай қилдию, маст одамдек гандираклаб юриб кетди. Тўрт-беш омонат қадам ташлаб орқаси билан ўтириб қолди. Кампир югуриб бориб уни кўтарди. Бола энди аравага ўтиргиси келмай, ерга тушишга хархаша қилаверди. Кампир уни ерга қўйишга мажбур бўлди.\nШу алпозда бола уч-тўрт марта юришга интилди. Охири пилдираб беш-олти қадам босадиган бўлиб қолди. Кампир хурсанд.\nУларга қараб туриб, ўйлаб кетибман.\nБоланинг оёғи ерга тегди. Биринчи қадами бошланди.\nЭҳ-ҳе, бу одам ҳали ҳаётда қанчадан қанча ерларни шу оёқ билан босиб ўтади. Умр бўйи…\nБухорода қадим иморатлар кўп.\nБу кўҳна шаҳар кўчаларида хаёлчан кезарканман бир тўда сайёҳлар боши булутга чулғанган минорага қараб туришганини кўрдим. Уларга кекса бир илмий ходим минора тарихини тушунтиряпти. Қулоқ солдим.\n– Етти юз йил бўлган бу миноранинг қурилганига.\nСайёҳлар ҳайрат билан ёқаларини ушлашди.\nМен бу хил ёдгорликларни кўп кўрганман. Арманистондаги тўрт минг йиллик Двин харобалари, Кегарт қалъаларини, неча минг йиллар муқаддам ёзилиб бизга етиб келгунча тошга айланган китобларни кўрганман. Шуларни одам яратган, уларда одам қўлининг изи бор.\nБухоро кўчаларида кезарканман, жуда кўп хотиралар хаёлимдан ўтади. Асрлар қаърида қолиб кетган жангу жадалларни кўргандек, қилич-қалқонларнинг жарангини эшитгандек бўламан.\nБуларнинг барини тарих шамоллари учириб кетди. Одамларнинг хотиридан юлиб кетди.\nАммо кўҳна деворда қолган беш бармоқ изи ҳали ҳам кўриниб турибди. Бу минг йиллар қаърида йўқ бўлиб кетган одам қўлининг изи. Шу азамат бинога ғишт терган меъмор қўлининг изи.\nОдам қўлигина одамга абадий ҳайкал қўйишига ана ўшанда ишонганман.\n«Ziyo.uz» сайтидан олинди


Боғчалар болага “боғчалик” қила оляптими?\nОзодликнинг навбатдаги "Баҳс майдони"да Ўзбекистондаги болалар боғчаларининг бугунги ҳолати, унда болаларнинг қандай тарбияланаётгани, боғчадаги озиқ-овқат таъминоти, санитария-гигиеник ҳолатлар юзасидан мунозара юритилди.\nЯқинда Наманган вилоятида боғча болалари орасида яна сариқ касали (гепатит А) кўпаяётгани ҳақида Озодликда мақола чоп қилинган эди.\nБоғчалар юқумли касалликларнинг тарқалиш манбаига айланиб бораётганига оид хавотирлар бор.\nРасмий маълумотларга қараганда, ҳар йили таълим тизимига ажратилаётган маблағнинг 10 фоизи болалар боғчаларига сарфланади.\nШунингдек, 2013 йилнинг 1 январидан давлат бюджетидан молиялаштириладиган мактабгача муассасаларда тарбияланадиган болалар учун уларнинг ота-оналари тўлайдиган тўлов ҳам оширилган.\nЎзбекистон Президенти Ислом Каримов 25 декабр куни имзолаган “Ўзбекистон Республикасининг 2013 йилги асосий макроиқтисодий кўрсаткичлари ва Давлат бюджети параметрлари тўғрисида”ги қарорга биноан, ҳафтасига 5 кунлик боғча учун энг кам ойлик иш ҳақи миқдорида – 79 590 сўм тўлаши керак.\nДавлат боғчасига қатнайдиган фарзанди биттадан кўп бўлган ота-оналар эса озроқ — ҳар бир фарзанди учун 56 509 сўмдан пул тўлаши керак.\nШундай бир шароитда Ўзбекистондаги болалар боғчаларининг, айниқса, қишлоқлардаги боғчаларнинг бугунги аҳволи ачинарли эканлиги, болалар тўйиб овқат емаётганликлари, тарбиявий ишлар ҳам яхши йўлга қўйилмагани айтилади.\nБироқ бугунги боғчалардаги шароит болалар учун қулай эканлиги ва ундаги аҳволдан қониқаётганлар ҳам кўпчиликни ташкил этади.\nЎзбекистондаги боғчаларда болаларнинг яхши дам олиши ва тарбияланиши учун шароитлар қанчалик яратилган?\nФарзандингизни боғчага бепул ва эркин жойлаштира оласизми?\nБоғчалардаги санитария ҳолатидан кўнглингиз тўладими?\nБугунги Баҳс майдонига ана шу икки хил қарашдаги баҳслашувчилар таклиф этилди.\nТошкент шаҳрида истиқомат қиладиган, икки фарзанднинг онаси, 32 ёшли Дилбар Бўронованинг айтишича, боғчаларда болалар учун барча шароитлар муҳайё этилган, туманлардаги халқ таълими бўлимларига навбатда туриб, болаларни боғчаларга порасиз жойлаш мумкин.\nБироқ, Тошкент шаҳрида яшайдиган, неваралари боғчага қатнайдиган 60 ёшли пенсиядаги ўқитувчи Раъно Абдураҳмонова бу фикрларга қўшилмайди. Раъно опага кўра, ҳозир порасиз болани боғчага жойлаб бўлмайди, бола боғчага жойлангандан сўнг ҳам ота-оналарга турли хил тўловлар юкланади.\nБаҳс майдони: Боғчалар болага "боғчалик" қила оляптими?


Лавров ўзбекистонлик дипломатларга мукофот топширди Ўзбекистон янгиликлари\n8 April 2017, 11:50\nРоссия ташқи ишлар вазири Сергей Лавров Тошкентда Ўзбекистон ташқи ишлар вазирининг ўринбосарлари Анвар Носиров ва Саидикром Ниёзхўжаевларга Россия ТИВнинг "Халқаро ҳамкорликка қўшган ҳиссаси учун" фахрий нишонини топширди. Тақдирлаш маросими Ўзбекистон пойтахтида ўтказилган МДҲ ТИВ кенгаши йиғилиши якунида бўлиб ўтди.\nЛавров МДҲ ТИВК йиғилиши Ўзбекистон президенти Шавкат Мирзиёевнинг Россияга давлат ташрифи якунланиши биланоқ ўтказилишида ўзига хос рамзийлик мавжудлигини эътироф этди, деб ёзади РИА Новости. "Биз ўзбекистонлик дўстларимизнинг ўзаро стратегик ҳамкорлик, иттифоқчиликни чуқурлаштиришга интилишларини сезиб турибмиз ва биз ҳам худди шу тарзда жавоб қайтарамиз. Ушбу мақсадлар президентларимиз томонидан яна бир бор тасдиқланди", — деди Россия ТИВ раҳбари.\nЛавров Тошкентда бўлиб ўтган МДҲ ТИВК йиғилишини "кейинги вақтдаги энг муваффақиятли йиғилишлардан бири" деб эътироф этишини билдирди. "Москва саммити ва вазирларнинг бугунги учрашувида ҳал қилиниши лозим бўлган барча масалалар муваффақиятли равишда ўз ечимини топди", — деди у.


Сайлов ҳақида кутилмаган иддао « O'zbekiston ERK Demokratik Partiyasi\n27 октябрь куни Эрк партияси таҳририятининг электрон почтасига бир аноним мактуб келиб тушди. Мактубда 24 октябрь куни Ўзбекистонда бўлиб ўтган сайловлар борасида жуда жиддий иддаолар илгари сурилади. Бу иддаоларнинг қанчалик объектив эканлигига таҳририят кафолат бера олмайди. Шунга қарамасдан бир демократик нашр ўлароқ почтамизга келган мактубни асл ҳолда эътиборингизга ҳавола қилишга қарор қилдик. Матндаги иддаолар учун Эрк партияси таҳририяти масъул эмас.\n“Кечаги президентлик сайлови бўйича муҳим янгиликларни сизга билдириб қўйишни бурчим деб ҳисоблайман. Бу ёзганларимни ЎХҲ ва “Эрк” саҳифаларида эълон қилсангиз, яхши бўлар эди. Зора, халқимиз бу соҳта сайлов ҳақида асл ҳақиқатни билса ва кўзи очилса. Муҳим хабарим сайт ва саҳифаларингизда эълон қилинади, деган умиддаман.\nМирзиёевни ўзбеклар эмас, Путин “сайлади”\nРоссия президенти Владимир Путин ва Белорус президенти Александр Лукашенко 24 октябрь куни Ўзбекистонда ўтказилган президентлик сайлови натижалари эълон қилинмасдан туриб, Шавкат Мирзиёевни ғалаба билан табриклашди. Икки диктатор нега шундай қилишди? Ўзбекистондаги қўғирчоғини эртабурундан табриклаш дипломатик протокол ва одобга зид эканлигини, ўтган сайловга ва Мирзиёевнинг ғалабасига шубҳа уйғотишини икки диктатор билмасмиди? Билишар эди, лекин Путин ва Лукашенко шундай йўл тутишга мажбур бўлишди. Сайлов натижалари эълон қилинмасдан туриб, Шавкат Мирзиёевни ғалаба билан табриклашга уларни нима мажбур қилди?\nЎзбекистон Марказий сайлов комиссиясидаги танишларим менга муҳим маълумотларни етказишди. Уларнинг билдиришича, сайловга атиги 18,7% сайловчи келгани 24 октябрь куни кечқуруннинг ўзида аниқ бўлган. Тушунтириб айтадиган бўлсам, сайловда овоз берган кишилар сони қонунчиликда белгиланган 33%лик минимумга умуман етиб бормаган. Бу ҳолатга хорижий кузатувчилар ҳам гувоҳ бўлишган. Шундай бўлса ҳам, Марказий сайлов комиссияси ва жойлардаги сайлов комиссиялари барибир овоз бюллетенларини санашга қарор қилишган. Лекин бюллетенлар саналганда уларнинг деярли 95%да барча номзодларнинг устидан чизилгани ойдинлашган. Аслида бундай вазиятда ҳам сайлов қонунчилиги сайловни қайтадан ўтказишни талаб қилади. Лекин шундай бўлса ҳам, Марказий Сайлов комиссияси президент Мирзиёевга вазиятдан чиқиш учун иккинчи тур сайловини ўтказишни таклиф қилган.\nПрезидент Шавкат Мирзиёев учун бу умуман кутилмаган ҳолат бўлган. Чунки Мирзиёев ҳатто сайловга келган ўзбеклар ҳам ҳозирги президентга ишончи йўқлигини қўрқмай билдиришганини ўз кўзи билан кўрган. Мирзиёев бу ҳолатдан шошиб ва иккиланиб қолган. Шунинг учун у 25 октябр куни тушдан кейин ёрдам ва маслаҳат сўраб, Путинга телефон қилган. Телефон суҳбатида Мирзиёев сайловда сайловчиларнинг 33% лик минимуми бажарилмаганига ва сайловга келган 18,7% одам ҳам барча номзодларни рад этганига европалик кузатувчилар ҳам гувоҳ бўлишганини айтган. Шунда Россия президенти Белоруслик ҳамкасби билан Мирзиёевга табрик телеграммасини юборишган. Мирзиёев эса ўз матбуот хизматига бу табриклар ҳақида олдиндан хабар беришни буюрган. Шу билан Путин, Лукашенко ва Мирзиёев аслида ўтмаган президентлик сайловини “ўтди” деб расмийлаштиришган ва сайловнинг қайтадан ўтказилишининг олдини олишган.\nСенатдаги баъзи танишларим яна бир муҳим нарсани айтишмоқда. Путин Мирзиёев билан телефон суҳбатида агар сайловнинг иккинчи тури ўтказиладиган бўлса, нафақат Ўзбекистон Олий Мажлиси ва Марказий сайлов комиссияси аъзоларини, балки Мирзиёевнинг ўзини ҳам йўқ қилиш билан таҳдид қилган. Шунинг учун эртбурундан жўнатилган ва ўзининг зарарига хизмат қилувчи табрикларни Мирзиёев Путиндан қўрққанидан эълон қилишга мажбур бўлган. Сенатда ишлайдиган танишларимнинг айтишича, Сенат раиси Танзила Норбоева ва унинг ўринбосари Содиқ Сафоев Мирзиёевнинг топшириғига кўра, ўтган сайловлар гўёки қонуний ўтгани ҳақида эрта-индин маҳаллий нашрларга батафсил интервью беришлари кутилмоқда.”


«Барселона» Неймарнинг талабини қондира олмайди\n13:50 / 24.07.2017\n«Барселона» ҳужумчиси Неймар «ПСЖ»га ўтиши ойдинлашмоқда. Бу ҳақда Испаниядаги Sport нашри хабар тарқатди.\nБироз аввалроқ футболчининг отаси каталонияликлар клуби раҳбарияти вакиллари билан учрашганди. У ўз ўғлига Париж клубидан таклиф борлигини тасдиқлаган, ўғлининг қарори молиявий шартларга боғлиқ эканини маълум қилганди.\n«Барселона» футболчисини 222 млн евродан камига сотмаслигини маълум қилган, унинг шартномасида айнан шунча пул бадал пули сифатида белгиланган.\nБундан ташқари, футболчининг отасига улар Неймар қолса ҳам унинг маошини кўтариб бера олмасликларини маълум қилишган.\nНеймар билан шартнома янгиланиб, шартнома муддати 2021 йилгача узайтирилганида, йиллик маош миқдори 25 млн евро этиб белгиланганди.\nБу вақтда 25 ёшли бразилиялик футболчини 222 млн еврога сотиб олишга тайёр турган парижликлар клуби унга йилига 30 миллион евро маош тўлашни назарда тутувчи 6 йиллик шартнома таклиф этмоқда.\n23 июль куни Неймар жамоадошлари Лионель Месси ва Луис Суарес билан суҳбатдан кейин клубда қолишга қарор қилгани ҳақида хабарлар тарқалди. Аммо у ўз қариндошлари билан суҳбатдан кейин яна қарорини ўзгартирган.\nНеймар «Барселона»га ўз шартини маълум қилди


Президентнинг қизи телефон бозорини эгалламоқда\nТожикистон мобил алоқа бозорида янги телефонлар пайдо бўлди.\nТожикистон президенти Имомали Раҳмоннинг етти қизидан бирига тегишли экани айтилаётган “MLT” ширкати ўз мижозларига қуёш нуридан зарядланувчи уяли телефонлар таклиф қилмоқда.\nШиркат матбуот хизмати бошлиғи Азизулло Хайруллоевга кўра, қуёш нуридан энергия олувчи телефонлар Хитойнинг "ZTE" ширкати томонидан ишлаб чиқарилган бўлиб, MLT бу телефонларни икки томонлама имзоланган шартнома асосида Тожикистонга олиб кираяпти.\n- Ширкатимиз таклиф қилаётган қуёшдан энергия олувчи телефонлар мижозларга йилнинг турли фаслида, хусусан, электр энергияси тақчил бўлган куз ва қишда уяли телефондан ҳеч бир муаммосиз фойдаланиш учун универсал техник восита саналади. Ўзбекистон Марказий Осиё ягона энергосистемасидан чиқиб кетиши ортидан республикамизда юзага келиши мумкин бўлган электр энергияси тақчиллиги эндиликда мижозларимизнинг кечаю-кундуз сифатли алоқа хизмати билан таъминланишига монеълик қилолмайди, дейди “MLT” ширкати вакили Азизулло Хайруллоев.\nШиркат масъулининг билдиришича, қуёш нуридан энергия олувчи аккумуляторлик битта уяли телефон нархи 46 АҚШ доллари бўлиб, бу тожикистонликлар учун унча қимматлик қилмайди.\nАйни пайтда жуда замонавий саналмиш мазкур уяли телефонлар республиканинг барча вилоят ва шаҳарлари дўконларида сотилмоқда экан.\nҲозирча бундай телефонлардан неча киши фойдаланаётгани ҳақида аниқ статистика йўқлигини таъкидлаш баробарида “MLT” ширкати расмийси қуёшли Тожикистонда нурдан энергия олувчи уяли телефонларнинг истиқболи порлоқ бўлишига ишонч билдирди.\nМазкур уяли телефондан фойдаланаётган суҳбатдошларимиздан бири Иззат Мирзоев телефонини сўнгги марта қачон электр энергияси билан зарядлаганини эслай олмайди.\n- Бу хизмат тури жамиятимизда янгилик бўлгани учун аввалига сал шубҳа қилдим. Кейин бир неча кунлаб телефонимни электр энергияси билан зарядлашга эҳтиёж қолмаётганини кўриб қувондим. Негаки идорамизда кўпинча свет берилмайди. Ҳозир янги телефонимни иш столим устига ташлаб қўяман, бир муддатдан кейин қарасам, у қуёш нуридан зарядланиб олган бўлади. Менимча, бу жуда қулай. Хусусан, қишда республикамизда электр энергияси тақчил бўлган пайтларда, дейди суҳбатдошимиз.\nИззат қуёш нуридан энергия олувчи аккумуляторлик уяли телефонлар Тожикистонда кенг тарқалишига ишонади.\nАснода мустақил таҳлилчилар президент фарзандига тегишли компания қуёшдан зарядланувчи телефонлар бозорини монополия қилиб олмаслигига умид билдирмоқдалар.\n- Агар бу янги система “MLT” компанияси томонидан монополия қилиб олинмаса, аксинча ширкатлар ўртасида соғлом рақобат принципларига амал қилинган ҳолда иш юритилса, у ҳолда барча баравар бу система хизматидан фойдаланиши мумкин, дейди мустақил таҳлилчи Абдуғани Мамадазимов.\nСуҳбатдошимизнинг маънодор кулиб қўшимча қилишича, йилнинг 300 куни қуёшли бўлган Тожикистонда соғлом рақобат шароитида табиий энергия барча ширкатларга бемалол етади.


Қирғизистон президенти судга берилмоқда\nДин ишлари бўйича давлат комиссиясининг собиқ директори Акин Тўқталиев Президент Садир Жапаров ва унинг собиқ матбуот котиби Галина Байтерекни судга берди. Бу ҳақда Тўхталиевнинг ўзи хабар қилди.\nУ Дин ишлари бўйича давлат комиссияси директори лавозимидан асоссиз равишда озод қилинганлигини айтди.\n«Мени лавозимдан четлатишганида, президент ва унинг ўша пайтдаги матбуот котиби мени экстремистга тенглаштирдилар», — деди Тўхталиев.\nУ судланувчилардан 100 миллион сом (1,1 миллион доллардан ортиқ) ва узр сўрашларини талаб қилмоқда. У 8 июль куни Бишкек шаҳрининг Первомайский туман судига мурожаат қилди. Аммо унинг аризаси 12 июль куни қайтариб берилди. Эртаси куни Тўхталиев ҳужжатларни тўлдирди ва яна судга мурожаат қилди.\nПрезидент маъмурияти ва Галина Байтерек ҳозирча бу масала бўйича изоҳ беришмади.\nАкин Тўхталиев Дин ишлари бўйича давлат комиссиясининг директори лавозимига 2020 йил ноябрида ўша пайтда президент вазифасини бажарувчи бўлган Садир Жапаров томонидан тайинланган. У ушбу лавозимдан 2021 йил 9 февралда озод қилинган.\nАкин Тўхталиев Қирғизистон халқининг шарафи ва қадр-қимматини ҳимоя қилиш қўмитасини бошқаради. Инсон ҳуқуқлари ҳимоячиси ва адвокати сифатида танилган. У Иссиқкўл вилояти раҳбарини гаровга олиш иши бўйича суд жараёнида Садир Жапаровнинг манфаатларини ҳимоя қилди ва бу иш сиёсий асосга эга эканлигини таъкидлади.


Бутунжаҳон соғлиқни сақлаш ташкилоти: Сьерра-Леонеда Эбола вируси тарқалиши тугади\n09:12 / 08.11.2015\nБутунжаҳон соғлиқни сақлаш ташкилоти Сьерра-Леонеда бошланган Эбола вирусини чақирувчи касаллик тарқалиши якунлангани ҳақида маълум қилди. Бу ҳақда 7 ноябрь куни Фритаунда бўлиб ўтган маросим пайтида эълон қилинган, деб ёзмоқда The Independent.\nБутунжаҳон соғлиқни сақлаш ташкилотининг ушуб хулосага келишига сабаб, мамлакатда 42 кундан бери Эбола вируси билан оғриган бирорта ҳам одам учрамаган. Бу давр вирусни максимал даражада инкубация этиш вақтининг икки карра зиёда эканлигини англатади, деб таъкидламоқда газета. Энди ҳукумат олдида 90 кунлик даврни босиб ўтиш учун назорат талаб этилади.\nМаросим қатнашчилари шу вирус сабаб дунёни тарк этганларни ёдга олишди. Айни дамда касалликдан тузалган 4 минг нафар киши тиббиёт ва ижтимоий хизмат ходимлари назорати остидадирлар.\nСьерра-Леонеда илк бор 2014 йилда ушбу вирус билан чалиниш ҳолати қайд этилган эди. Мамлакатда ушбу касаллик билан 4 мингга яқин киши ҳалок бўлди. Шулардан 221 нафари тиббиёт ходимлари эди. Касалликка чалинганларнинг умумий миқдори эса 8,7 минг нафарга етган эди.


Филиппин янги президенти ўлим жазосини қайтаришга ваъда бермоқда\n10:59 / 16.05.2016\nЎтган ҳафтада Филиппин президенти этиб сайланган Родриго Дутерте, мамлакат Жиноят Кодексига ўлим жазосини қайтариш ҳамда хавфсизлик кучларининг жиноятчиларга нисбатан ўт очиш ҳуқуқини тиклашга ваъда беряпти, деб хабар қилмоқда «Би-би-си».\nҚайд этилишича, булар мамлакат янги етакчисининг илк ташаббуслари эмас. У бундан аввал, алкоголли ичимликлар ва тамаки маҳсулотларини тақиқлаш ниятини билдирган эди. Шунингдек, унинг фикрича, мамлакат болаларига "комендантлик соати" жорий этилиши лозим.\nФилиппин республикаси 2006 йилда ўлим жазосини бекор қилган. Дутертенинг айтишича, у мамлакат конгрессидан осиб ўлдиришни тиклашни талаб қилади.\nШу билан бирга, мамлакат ҳуқуқ-тартибот идоралари ва хавфсизлик кучлари, мабодо жиноятчи ёки уюшган жиноятчиликка алоқадор шахслар ҳибсга олишга қаршилик қилгудек бўлса, ўт очиш ҳуқуқига эга бўлишлари мумкин, деган мамлакат президенти.\nБМТ январь ойида Саудия Арабистони подшоҳлигига мурожаат қилиб, ўлим жазосига мораторий жорий қилишни сўраган эди.


Ўзбек аёли қиёфасини ўз қаричингиз билан ўлчаманг! | "Адолат" СДП\nЎзбек аёли қиёфасини ўз қаричингиз билан ўлчаманг!\nҲуқуқий томондан қаралганда, кийиниш ҳар кимнинг шахсий иши бўлиб, рўмол ўраш виждон эркинлиги билан ҳам бевосита алоқадор. Айримлар мазкур тақиқни “Виждон эркинлиги ва диний ташкилотлар тўғрисида”ги қонуннинг 14-моддасида кўрсатилган “ибодат кийими”га боғлашади. Аммо қонуний ҳужжатларнинг бирортасида бу кийимга изоҳ ва таъриф берилмаган. Аслида эса рўмол ўраш миллий-диний кийим, ибодат кийими эмас. Зеро, Исломда “ибодат кийими” деган тушунча ўзи умуман йўқ. Бу қараш христиан динида мавжуд бўлиб, улар жорий қилган қонунларни тўғридан-тўғри таржима қилиш сабабли мусулмон мамлакатларида мазкур тушунмовчилик келиб чиққан. Агар масалани атрофлича ўрганилганда эди, бу муаммо пайдо бўлмасди. Замонавий қонунчиликнинг ватани бўлган Ғарб давлатларида ва қонун устувор бўлган бошқа демократик давлатларда, юқорида эслаганимиздек, рўмол, ҳатто ниқоб ҳам тақиқланмагани фикримизни қувватлайди. Бизда ҳам бир неча йил олдин Вазирлар Маҳкамаси қошидаги Дин ишлари қўмитаси тарафидан рўмол ибодат либоси эмаслиги ҳақидаги хулоса эълон қилинган эди. Аммо бу ҳужжат негадир назардан тушиб қолди.\nМасаланинг икки томони бўлганидек, фикримча, ҳамма нарсада ҳам меъёр ва мезон бўлиши керак.\nДарҳақиқат, Президентимизнинг юксак минбардан, нуфузли тадбирда онага, бошидаги рўмоли ярашиб турган аёлга ўз эҳтиромларини билдирдилар.\nТаъбир жоиз бўлса, шу ўринда Франция Президенти Эмманюэль Макроннинг Францияда паранжи ва ҳижоб кийиб юришни таъқиқлаш ҳақидаги қарори Европада қабул қилинган ва мусулмон аҳолининг маданий ва маънавий қадриятларини камситадиган қатор ҳужжатларнинг навбатдагиси эканлигини келтирмоқчи эдим.\nЯна бир мисол. Туркиядаги ҳолат бўйича Иберкаха Фонди (Fundation Iberkaja) директори Майте Сириса (Mayte Cirica), ўзининг "Паранжи остида" деб номланган мақоласида "Туркияда олий ўқув юртларида ҳижоб кийиб юриш таъқиқланган эди, лекин таъқиқ бекор қилингандан кейин аввал ҳижоб киймаган қизлар ҳижоб кийишга қаттиқ мажбурлана бошлашди" деб ёзади.\nШу ўринда мени бир нарса Ўзбекистон фуқароси ва аёл сифатида ўйлантириб, таҳликага солаяпти. Ҳозир рўмол ва бошқа кўринишларга эътироз билдираётган шахслар, Юртбошининг бу муносабатларидан сўнг, тезкорликда “ниқоб” алмаштириб, боши яланг хотин-қизларимизга рўмол ўратиш кампанияси урчиб кетмасмикан?! Шу кабиларга эътибор, ваколатлар, имтиёзу имкониятлар кучайиб, бошида рўмоли бўлмаса- ю, элим-юртим деб давлат ва жамият ривожига тинмай меҳнат қилаётган хотин-қизлар назардан четда қолмасмикан?!\nДарвоқе, куни кеча маҳалладаги таъзияга чиқиб кетаётган рус қўшним Анна холага, жугут қўшним Галя холага бошига рўмол ташлаб олишини эслатишнинг зарурияти ҳам бўлмади.\nАёлликнинг “ўлчов бирлиги”га эътирозим борлигига яна бир сабаб, менимча, олдимизда ҳали ўз ечимини кутаётган долзарб масалалар, залворли вазифа ва режалар бор. Мақсад – Ўзбекистоннинг асл салоҳиятини дунё ҳамжамиятига танитиш, тан олдириш ва муқим, мустаҳкам ўринга эга бўлиш. Бу йўлда чалғимаслигимиз, адашмаслигимиз, ўзлигимизни йўқотмаслигимиз зарур.\nСиёсий Кенгаши бўлим мудири,\nХалқ депутатлари Бектемир туман


Синдзи Кагава: "Мен нималарга қодирлигимни кўрсатишим шарт" / CHAMPIONAT.asia\nСиндзи Кагава: "Мен нималарга қодирлигимни кўрсатишим шарт"\nСиндзи Кагава тезроқ ўз формасини тиклаб “Манчестер Юнайтед”нинг мавсумолди турнесида тўлиқ қатнашиш учун алоҳида ҳам машғулот ўтказган.\nБу мавсумдан японияликнинг умидлари катта. Хозир Кагаванинг ўзи ҳам ўзининг собиқ жамоаси “Cерезо Осака”га қарши ўтказиладиган ўртоқлик учрашувини сабрсизлик билан кутаётган экан.\n“Бугун биз менга халқаро ареналарга чипта совға қилган жамоага қарши ўйнаймиз” - дейди Кагава. “Мухлислар бу ўйинга менинг чиқишимни кўриш учун келишади, шунинг учун ҳам мен ўзимни нималарга қодир эканлигимни кўрсатишни хоҳлайман. Мен жамоага яқинда қайтдим ва дам олиш пайтида алоҳида машқ қилдим. Мен албатта камчиликларимни ўрнини тўлдиришим ва қолганларга етиб олишим керак. Мен мавсумнинг биринчи ўйини жуда муҳим деб хисоблайман, шундай экан мен жароҳат олишни хоҳламайман, лекин бугун ўзимни энг юқори савиямда ўйнашга ваъда бераман”.\n“Ўтган мавсумда мен рақобат кучли бўлишини жуда яхши билардим ва асосий таркибга кириш қийин бўлганди” - деб қўшимча қилади Кагава. “Мен бу катта жамоа эканлигини ва шундай бўлишини билардим. Мен сўзсиз натижа кўрсатишим шарт. Шунинг учун ҳам мен хар куни қаттиқ ишлашим керак. Бугун мен ўз она ватаним майдонида ўйнашимга тўгъри келади ва мен ўзимни нималарга қодирлигимни кўрсатишим учун ўйинда фикримни бир жойга жамлашим шарт”.


Қудрат Дўстмуҳаммад. Кимсасиз шаҳар (ҳикоя) | www.ziyouz.uz\nБош саҳифа Ўзбек насри онлайн антологиясиҚудрат Дўстмуҳаммад (1941)Қудрат Дўстмуҳаммад. Кимсасиз шаҳар (ҳикоя)\nҚудрат Дўстмуҳаммад. Кимсасиз шаҳар (ҳикоя)\nЧоп этилган 22.03.2014 29.01.2017 МуаллифZiyouz.uz\nҲар кунги одатимга кўра, эрта тонгда кўчага чиқдим. Субҳидам сукунатидан дилим яйради. Негадир ҳеч ким кўринмасди. Рўпарадаги тўққиз қаватли уйдагиларни уйқу босганми, биронта деразада чироқ йўқ, одам шарпаси сезилмайди.\nАвтобус бекатига келсам, у ерда ҳам ҳеч зоғ йўқ, ит-мушуклар қувалашиб юрибди. Одатда, бундай пайтларда бекат тўла одам бўларди. Ким ишга, ким ўқишга, яна кимдир бозорга, дегандай… Қариялар масжиддан уй-уйига қайтиб бўлган, уйқуни келган жойидан давом эттирадиган вақт. Ошга кетганлар ё амри-маъруф тинглашаяпти, ё лаганни бўшатишаяпти. Хуллас, тирикчилик кўйида қимирлаган жон борки, ҳаёт деган қозон аввалига милтиллаб, сўнг биқирлаб қайнарди бунақа пайтда.\nҲозир эса, ҳатто фаррошлар ҳам йўғ-а! Оғиз-бурнини рўмоли билан ўраб олиб, бекатда одамлар турибди, демай, супургисини ҳар сермаганда чанг-тўзон осмонга булутдек кўтарилиб турса ҳам, кўчада одам бўлсин экан.\nАвтобуслар кўринмаётганига ўрганиб қолганман, ҳозир бўлмаса, беш-ўн дақиқадан кейин келади, албатта. Бундай пайтда шошиб турган одамлардан пул ишлаб оладиган киракашлар ҳам қаёққадир ғойиб бўлган! Бирорта машина кўринмайди. Ҳатто нон дўкони олдида ҳеч ким йўқ. Дўконнинг ўзи берк. Икки қўлида оғир-оғир халталарни кўтариб ёки аравачасини судраб ўтадиган сутчиларнинг қораси кўринмайди. Нима бало, атроф қишлоқлардаги одамлар ҳам ухлаб қолганми бугун? Ҳеч ким кўринмагани-кўринмаган, тиқ этган овоз эшитилмайди-я! Тинмай гувиллаб ўтиб турадиган машиналар қаёқда қолди? Узоқ-узоқлардан келиб турадиган гурсиллаш, тақир-туқир овозлар, ҳар куни рўпарангдаги уйдан эшитиладиган, эр-хотиннинг бақир-чақири, болаларнинг биғиллаши ҳам бундай пайтда қулоққа ҳаётбахш оҳангдек эшитилиб кетади.\nКўчага бемаҳал чиқиб кетдимми, деб ўйласам, йўқ, соат одатдаги вақтни кўрсатяпти, осмон ёришиб кетган.\nБоя кўчадаги сукунатдан руҳим ҳузур қилган бўлса, энди бутун вужудимни ваҳима боса бошлади. Бунақа манзарани ҳатто тушимда кўрмаганман. Каттакон шаҳарнинг катта бир мавзесида ит-мушуклару, яна… бир ўзимман! Битта мушук менга яқинлашиб, нимадир деди: «Ўзим ҳам ҳайронман», дедим гўё уни тушунгандек.\nМушук кетган томонга енгил шамол эсиб, ер юзини сийпалаб бироз чангитди, музқаймоқ қоғозини шитирлатиб сурди. Сувхалта ердан бир оз кўтарилиб, капалакка ўхшаб енгил қўнди. Шамолнинг кучи тамаки қутиларига етмади, шекилли.\nБундай даҳшатли сукунатга чидолмадим, юриб кетдим, йўқ, югуриб кетдим, елиб кетдим. Нарироқ, нарироқ! Одамлар бор жойларга! Ҳаёт қайнаб турган жойларга! Ҳа, бозор! Бозор яхши! У ерда доим одам бўлади. Ярим кечада келасанми, тонг саҳарда келасанми, доим одам бор. Ухламасдан савдо қилиб чиқадиганлар бор, молининг тепасида ухлайдиганлар бор. Савдога харидор топилмаса, бирор тирикчилик корини қиладиганлар бор. Нима бўлса ҳам, бозор яхши. Ёмонни яхши, дея сотса ҳам, арзонни қиммат, деса ҳам, тарозидан урадими, фириб ишлатадими, ўзингдан жирканса ҳам пулингдан айланиб-ўргиладиган бозор яхши! Чунки бу ерда доим одам бор!\nБозор томонга елиб кетаяпману йўл-йўлакай ўша-ўша бўм-бўшлик, сукунат. Қаватли уйлар, дўконлар, бекатлар жонсиз, кўчалар бўм-бўш. Итлар лўкиллаб ўтиб қолади, думини хода қилиб, хотиржам юрган мушуклар кўзга ташланади.\nНе кўз билан кўрайки, бозор ҳам бўм-бўш, ит-мушукларнинг куни туғибди. Биттаям одам йўқ!\nОдатда, тонг-саҳарда қишлоқлардан деҳқонлар мева-сабзавоту сут-қатиғини автобусларда, ўзларининг араваси ёки киракаш машиналарда ташиб келишарди. Бозорнинг пири бўлиб кетган олибсотарлар эса, уларни ичкарига қўймай, молини кўтарасига тортиб оладилар-да, ўзлари кун бўйи майдалаб сотадилар. Аввал молни саралайдилар, артиб-суртиб чиройини очадилар, сарасини бир нарх, ўртанчасини мундайроқ, пачоғини арзонроқ нархда сотадилар. Деҳқонлардан олаётганда тарозу ва саноқда сахий бўлиб кетадилар-да, сотаётганда бир мисқолини, бир донасини зое қилмайдилар.\nҲа, бозорнинг ўзига яраша «илм»лари кўп. Билган одам бозор қилади, салгина адашсанг, ўзингдан кўр. Бозорнинг ҳамма ишини ана шу «салгина» ҳал қилади.\nБозор атрофи бўм-бўш бўлса, ичкарида одам бордир? Панжара девор орқали қарадим. Қовун-тарвузлар тўп-тўп бўлиб ётибди. Қай бирларининг устига мато ташланган, қай бирлари очиқ. Ҳар бирининг ёнида кароват, кўрпа-ёстиқ бор, ҳатто чойнак-пиёласи ёнбошида, лекин эгаси йўқ!\nГул дўконлар қаторасига очиқ, гулдасталар териб ташланган, гулчилар ҳам, харидорлар ҳам йўқ.\nКаламушларга маза бўпти-да, дея хаёлимдан ўтди ва шу заҳоти бетон ариқ ичидан менга тикилиб турган мошдек-мошдек кўзларга нигоҳим тушди. Сесканиб кетдим. Буларнинг бир тўдаси ҳужум қилса борми, ухлаб ётган одамни еб ташлаши мумкин. Тағинам, бозорда одамларнинг ейишга арзигулик нарсалари бор, нима қилади ўзига ҳужум қилиб. Ундан кўра мева-сабзавотини, нон-пон, пишириғ-шишириғини, туршак-магизини еб тирикчилик қилган яхши эмасми? Каламушлар, баъзилар ўйлаганчалик, анойи эмас. Умуман, жами маҳлуқот борки, қандай тирикчилик қилишни ўзи билади, шунинг учун ҳам яшаб юради, насл қолдиради.\nЛекин кечагина ҳамма ёқни чумолидек тўлдириб юрганлар қани? Бир кечада-я! Топган-тутган нарсалари жой-жойида қолгану, ўзи йўқ. Бозор атрофида автобуслар, енгил автомобиллар бор, ҳатто трамвай ҳам турибди, фақат одамларнинг қораси кўринмайди. Учар ликопчалар келиб бир кечада ҳаммасини ўғирлаб кетдимикин? Бошига урадими шунча одамни? Тажрибасига зарур бўлса, беш-ўнта дайди пиёнистани олади-да, кетади! Ҳаммасини обориб, қаёққаям сиғдирарди?\nЁки жисмини электрон-протон зарраларга парчалаб, ҳавога совуриб юборишдимикин? Ундай бўлса, энди эфирга одамзотнинг тасвири ва овозигина эмас, ўзи ҳам тарқалган бўлади-да? Қизиқ-ку!\nРадио, телевизорлар эфирдаги тўлқинларни антеннаси билан ушлаб олиб, овозга, манзарага айлантириб берарди, энди одамнинг ўзини гавдалантирадими? Йў-ўқ, бунақаси менга ёқмаяпти. Одамнинг манзараси эмас, ўзи бўлганига нима етсин! Ҳақиқий, икки қўл, икки оёқли, боши, кўзи, бурни бор, ўша, ўзимиз ўрганган одам бўлгани яхши. Бир-бирининг кўзига қараб туриб алдаса ҳам, иккови алданаётганини била туриб, ким ўзарга алдаш мусобақасини авж олдирса ҳам, одамнинг ўзи бўлгани яхши… Атрофингда биронта одам бўлмаса, молингни, обрўйингни, мавқейингни, бола-чақангни ит-мушукларга мақтанасанми?!\nОдамларнинг руҳини суғурволиб, жисмини ташлаб кетишган бўлса-чи? Этим жимирлаб кетди. Ундай десам, ҳамма ёқни одам жасади босиб кетган бўлиши керак эди.\nРуҳи суғуриб олинган одам ўлармикин ёки ҳамма жониворлар каби яшаб юраверармикин? Ўлганда руҳи учиб кетади-ку, демак, ўлади-да… Йўқ, жисми ўлгани учун руҳи учиб кетади, ҳаётлик пайтида қандайдир йўл билан руҳи суғуриб олинса ёки уриб чиқарворилса-чи? Унда, яшайверади, шекилли? Ҳа, шундай! Қайтанга яхшироқ яшайди! Ҳеч нарсадан азоб чекмайди, кўпроқ еб-ичишга, кўпроқ мол орттиришга ҳаракат қилади. Қойил! Ҳар битта одам шуларга интилса, ҳамма бойиб кетади!\nКашфиётимдан дилим яйраб «Воҳ!», деб кўкрагимга уриб қўйдим. Ие! Ғалати-ю! Илгари шундай қилганимда ичим «гурс» этиб кетарди, энди… Қизиқ, қўл-оёқларимни кўрмаяпман. Кўкрак деган нарсанинг ўзи йўқ! Бошим! Йўқ қўлларим билан йўқ бошимни чангалладим.\nҲеч нарсада камчилик сезмаяпману, лекин аъзоларимни кўрмаяпман. Ёки кўр бўлиб қолдимми? Ундай десам, теварак-атрофдаги нарсаларни бемалол кўраяпман, фақат одамларни эмас. Ёки одамлар илгаригидек уймалашиб юришибдию, мен кўрмаяпманми? Бўлиши мумкин эмас!\nЕнгил шамол эсиб, мени тортқилади, ғалати шивир-шивир эшитгандек бўлдим. Шамол кучайиб, куракларимга босим берди. (Куракларим бор бўлса!) Қаршилик қилмоқчи эдим, уддалай олмадим. Шамол эркимни ўзлаштириб олган эди, учириб кетди.\nЭлектр симларига урилиб, ёниб кетаман деб қўрққан эдим, йўқ, ҳеч нима қилмади. Дарахтларнинг шохларига ҳам илиниб қолмадим. Илинадиган жисмим бўлмагандан кейин, нима билан илинардим? Дарахтлардан ҳам тепага кўтарилиб, осмону фалакка чиқиб кетдим. Бу ёқларда шамол кучлироқ, овози ҳам бошқача. Илгарилари шамол қулоғимга чийиллаб эшитиларди. Ҳозир, диққат қилсам, бояги ғалати шивир-шивирлар кучайиб эшитилаётган экан, лекин хилма-хил овозлар аралаш-қуралаш бўлиб кетганидан ҳеч нарсани англаб бўлмасди. Балки, секин-аста товушларни ажратиб олишни ўрганарман. Шамол мени қанча вақт учириб юради, билмайман. Эҳтимол, мангу давом этар? Шамол гоҳ бўрон бўлиб, гоҳ довул бўлиб, гоҳи одамлар алламбало исмлар билан атайдиган балойи офат бўлиб кезиб юраверади. Мен ва менга ўхшаганларни не кўйларга солар экан? Туғилиб ўсган шаҳримни яна кўраманми, йўқми?\nОсмону фалакдан каттакон шаҳарни яхлит кўра бошладим. Ҳамма ёқда ҳаёт излари бору, одамларнинг қораси кўринмайди. Кўчаларда машиналар бор, лекин ҳаракатсиз. Каттакон анҳордаги сув илгари қандай бўлса, ҳозир ҳам шундай: баъзи жойларда салмоқланиб оқса, бошқа жойларда айқириб оқади. Гўё атрофда ҳеч қандай ўзгариш бўлмагандек, одамлар борми, йўқми, унга бари бирдек!\n← Аввалги Аввалги Жеймс Жойс (1882-1941)\nКейинги → Кейинги: Рустамжон Тожибоев. Мавлавий Чўбинни биласизми? (2009)


Фикр ва таклифлар\nЁрқин таассуротлар ва ҳиссиётлар оламига хуш келибсиз!\nvPodarok.uz компанияси ўзининг харидорларига ноодатий туйғулар ва ҳайратланарли ҳиссиётларга бой турфа хил хизматларини таклиф этади.\nБиз Ўзбекистон бўйича Сиз ва оилангиз учун эксклюзив унутилмас совғаларини етказиб берадиган ягона компаниямиз.\nАгар Сиз ўзингиз, севгилингиз, яқинларингиз ва қариндошларингизга чиройли ўрамдаги ёрқин ҳамда унутилмас таассуротларни тортиқ қилишни истасангиз, компаниямизнинг махсус сертификатларига эга бўлинг.\nvPodarok.uz сертификатини сотиб олиб, қизиқарли саргузаштлар иштирокчисига айланиш, дам олиш кунингизни романтик ва ноодатий тарзда ўтказиш имкониятларига эга бўласиз.\nБу ерда Сиз парашютдаги парвоз чоғида гўзал манзарани кузатишингиз; катерда сайр қилишингиз; тезкор катернинг тезлигини ҳис қилган ҳолда ҳаво шарида учишингиз; экзотик мамлакатларнинг ширин таомларидан татиб, ҳақиқий DJ ёки шоу-бизнес юлдузига айланишингиз; шахсий дискингизни ёзишингиз, от миниш бўйича маҳоратингизни ошириб, бу гўзал жонзотларни томоша қилишингиз; ўзингизни жаҳон подиумларидаги фотомоделлардек ҳис қилишингиз; тунги Тошкент бўйлаб лимузинда саёҳат қилишингиз; шифобахш массажлардан роҳатланишингиз; унутилмас рақс кечалари уюштиришингиз, кунингизни дўстларингиз ёки севимли инсонингиз билан муҳташам ресторанларда ўтказишингиз мумкин.\nЮқорида ўзингиз учун кашф этган ҳайратлар дунёсининг бир қисми билан танишиб чиқдингиз холос. vPodarok.uz компаниясининг махсус сертификатларини харид қилинг ва янгидан-янги, камалакдек ранг-баранг қувноқ таваккалчиликлар ва мислсиз завқ-шавқларга тўла дунёни очинг!\nvPodarok.uz лойиҳаси юзасидан хар қандай саволлар, тилак ва таклифлар ёки сайт борасида бирор фикрингиз бўлса, шунингдек биз билан ҳамкорлик қилиш ниятида бўлсангиз, vPodarok.uz лойиҳаси раҳбари Длянчев Арсен Рустамовичга ceo@upc.uz электрон почта ёки +998 (90) 370-34-07 телефон рақами орқали мурожат қилишингиз мумкин.\n+998 (90) 981-81-00, +998 (71) 235-00-83 рақамларига қунғироқ қилиб менежерларимиздан барча маълумотларни олишингиз мумкин.\nСизни қизиқтирган маълумотни олиш ва совға буюртма қилиш: 09:00 - 02:00 хар куни.\nСовғани фаолллаштириш учун: 09:00 - 18:00, душанбадан жумагача.\nЭлектрон почта: info@vpodarok.uz


Тушда хомиладор курса туш табири хомиладорлик батафсил малумот\nХ - кириллча / Ҳ - кирилча\nХомиладорлик тушда курса нима булади батафсил малумот\nХомиладорлик яни хомиладор кишини тушда курса табири нима булади? Тушда хомиладор эканлигингизни кўришингиз асосан икки хил йўсинда таъбири қилинади.\nБиринчиси — бу туш ўзингизнинг хомиладорлик вақтингизда ўзингиз тўғрингизда сўзлайди. Иккинчиси — сизнинг ҳақиқатдаги ҳомиладорлигингиз баъзи воқеа — ҳодисаларга туртки бўлишини англатади.\nТушда ҳар қандай инсон хомиладор бўлганлигини кўриши мумкин бу на жинс борасида, на ёш борасида, ва на ижтимоий ҳолатига кўра белгиланади.\nУмуман олиб қарайдиган бўлсак тушда хомиладор эканлигини кўриш — бу ижодкорлик фаолиятнинг, жинсий етилганликнинг ёки бойликнинг рамзи ҳисобланади.\nБироқ шундай вазиятлар учраб турадики қўшимча туш таъбирларига мурожаат этмасликнинг иложи йўқ. Қуйида буларнинг барчаси билан танишиб чиқасиз.\nТушда хомиладор булса ванга табири бўйича\nАёл киши тушда ҳомиладор эканлигини кўрса лекин ўнгида бунга эришиш учун мақсади бўлмаса фақатгина орзу қилса бу туш соҳибаси авваламбор ўз-ўзини англаши кераклигини билдиради.\nАгарда тушда хомиладор ҳолатда ишингизга шўнғиётган бўлсангиз — бу ёш болалик давридан секин-аста катталар сафига ўтишингизни кузатишингизни англатади.\nТурмушга чиққан аёл киши тушда ҳомиладор эканлигини кўрса аммо ўнгида буни истамаса — туш соҳибасининг она бўлиш учун барча имкониятлари мавжудлигидан дарак беради. Бу тушни кўрган аёл «агар шундай бўлсачи» каби ҳавотирли ҳиссиётлар оғушида қолади.\nЭркак киши тушида хомиладор эканлигини кўриши — кўпинча унинг тўлақонлилигидан, ўзидан насл қолдириш бўйича шубҳалар уйғотади. Бу тушни кўрган эркакнинг ҳаёлида фақатгина шу ўй-ҳаёл кезади. Бу тушни кўриш эса шу эркакнинг ижод, санъат соҳасида фаолият олиб бориши мумкинлиги ҳақида хабар беради.\nТуш табири хомиладорлик миллер табири бўйича\nТушда эркаклар нафақат ҳомиладор бўлишлари балким туғруқ ҳолатини ҳам бошдан кечиришлари мумкин бўлади. Бундай туш кўрган шахсни дунёдаги вазифаси бошқа ижод йўли эканлигини англатади.\nБундан ташқари хомиладорлик тўғрисидаги таъбирлар турлича бўлиши шавқатсизликлардан тортиб ҳаттоки ўлимгача талқинланиши мумкин.\nБу ажабланарли эмас зеро ҳаётда ҳомиладор аёл бутун бир ҳис-туйғулар манбаи ҳисобланиб, бу ҳаяжондан тортиб эйфорияга қадар ҳиссиётларни ўз ичига олади.\nҲомиладор чоғингизда хомиладор эканлигингизни кўришингиз — турмушингизда эр-хотин ўртасидаги хиёнатдан, турли сабабларга кўра ҳомиладан айрилишингиз, турли нуқсонлар билан туғилиш, эгизаклар, учегизаклар туғилиши, шунингдек туғруқ сонининг ошиб кетганлигини ҳам билдиради.\nҚўй тушда курса нима булади батафсил малумот\nАёл тушда туш табири\nУлган одамни тушда курса\nТуш китобининг Ота талқини


Партия митингида Марказий кенгаш раиси Алишер Қодиров сўзга чиқди. Партия раҳбари "Миллий тикланиш" демократик партиясининг устувор мақсадларидан бири парламентни том маънода «халқ уйи»га айлантиришдан иборат эканлигини таъкидлади.\nБу йилги сайлов кампаниясига “Янги Ўзбекистон, янги сайлов” шиори остида старт берилиб, илк бора мамлакатимизда сайловлар янги Сайлов Кодекси асосида ўтказилаётгани эълон қилинди. Маълумки, сайлов бу, энг аввало, халқимизнинг давлат ҳокимияти органлари фаолиятида ўз вакиллари орқали иштирок этишдек Конституциявий ҳуқуқини амалга ошириш ҳамда мамлакатимиздаги демократик жараёнларнинг ёрқин кўзгусидир. Айни пайтда ана шундай муҳим кампанияда фаол иштирок этиб, ғалаба қозониш Ўзбекистон “Миллий тикланиш” демократик партиясининг асосий вазифасига айланди.\n“Миллий тикланиш” демократик партияси халқимизда миллий ўзликни англаш ҳиссини ўстиришга ҳаракат қилар экан, тарихий, маданий ва илмий-интеллектуал меросни кўз қорачиғидек асраб-авайлаш, бойитиш ва янада кўпайтиришга кўмаклашиш, ўзбек халқининг бой тарихи ва маданиятини ўрганиш, ушбу бойликларни ёш авлод ўртасида кенг миқёсда тарғиб этиш, ёшларда тарихий мерос ва халқ анъаналарига ҳурмат, эҳтиром уйғотиш каби кенг кўламли вазифаларни амалга ошириб келмоқда.\nҚайд этилганидек, партия ўз ғояларини ҳаётга изчил татбиқ этган ҳолда сайловда фаол иштирок этишни, парламентда энг кўп депутатлик ўрнига эга бўлишни режалаштирмоқда. “Инсон ўзгарса – жамият ўзгаради” шиори остида аҳолини ижтимоий-иқтисодий муаммоларини ўрганиш ва бартараф этишга кўмаклашиш, таълим ва тарбия сифати узлуксизлигини таъминлашга эътибор қаратиш, миллий қадриятларни аҳоли орасида кенг татбиқ этиш партиянинг устувор мақсадларидан саналади.\nТаъкидлаш ўринлики, айни кунларда партиянинг барча даражадаги ташкилотлари томонидан республикамизнинг барча ҳудудларида бўлгани каби, Тошкент вилоятида ҳам аҳоли, айниқса, ёшлар орасида “Миллий тикланишдан — миллий юксалиш сари!” шиори остида турли тарғибот тадбирлари, акциялар ўтказилмоқда. Мазкур тарғибот тадбири аввалгиларига нисбатан кенг кўламлиги ва аҳамияти, республика ҳамда вилоят миқёсидаги фаоллар, жамоатчилик вакиллари, эстрада ва кино юлдузлари, маҳалла оқсоқоллари, ёшлар, хотин-қизлар иштирок этиши билан тубдан фарқ қилди.


ПАХТА ТОЛАСИ ЕЛИМЛАНИШИГА ҚАРШИ КУРАШ - Qishloq Oqshomi\nНоябр 15, 2018 132\nПАХТА ТОЛАСИ ЕЛИМЛАНИШИГА ҚАРШИ КУРАШ\nМаълумки, ғўзанинг асосий маҳсулоти – пахта толасидир. Афсуски, сўнгги йилларда пахта хом-ашёсининг тола елимланиши ёки «тола қора шираси» деб номланган касалликка чалиниши оқибатида унинг сифати бузилмоқда. Тола елимланиши фанга илгаридан маълум ва кенг тарқалган касалликлардан бўлиб, сернам, зарарли ҳашаротнинг ривожланиши ва кўпайиши учун қулай келган ерларда кўп тарқалади. 2002-2003 йилларнинг баҳор-ёз ойлари бунга мисол бўла олади. Ёғингарчиликни кўп бўлиши ҳавонинг нисбий намлигини ошириб, унинг ҳароратини маълум даражада пасайишига олиб келади. Бу эса шира (ўсимлик бити) ва оққанот сингари сўрувчи зараркунанданинг ривожланиши ва кўпайиши учун қулай келади. Улар экинзорларда қайта-қайта урчиб, ҳатто ёзнинг иссиқ ойларида ҳам ўз миқдорини камайтирмади.\nТола елимланишига унинг турли сўрувчи ҳашаротларнинг суюқ чиқиндиси билан ифлосланиши, хом-ашёни теримгача ва йиғим-теримдан кейин, айниқса, етарли даражасигача қуритилмаган бунтларда зарарловчи турли касаллик қўзғатувчи замбуруғлар ва бактериялар сабаб бўлиши мумкин. Сўрувчи ҳашаротларнинг суюқ чиқиндиси билан ифлосланишини олдини олиш мақсадида августда (кўсакларни очила бошлаган давридан бошлаб) ғўзада мавжуд шира, оққанот ва қандалага қарши кураш олиб бориш лозим бўлса, хом-ашёни теримгача ва йиғим теримдан кейин бундларда касалланишини олдини олиш анча мураккаб жараёндир. Бунда ғўзани соғлом ўстиришдан бошлаб (алмашлаб экиш, чигитни дорилаш, агротехника, маҳаллий маъдан ўғитлардан ҳамда сув режими ва ҳоказо) пахталарни кўсаклари пишиб яхши очилгандан кейин териб олиш ва етарли даражада қуритиб топширилганлигига боғлиқдир. Ана шу масалага батафсил тўхталиб ўтамиз.\nПахта толасининг касалликлари ва уларни сабабчилари.\nТоланинг бактериал ва замбуруғ касалликлари одатда теримгача дала шароитида бўлиши мумкин. Бунга қаторлардаги ғўзани зич қолдирилганлиги уларни ғовлаб кетиши, теримнинг кечиктирилиши, август-сентябрь ойларида ғўза қатор ораларида намликни кўтарилиши ва ҳоказолар сабаб бўлиши мумкин. Бу ҳолларда қуйидаги касалликлар кузатилади:\n1. Кўсакларнинг бутунлай зарарланиши (пушти ва кулранг моғор замбуруғ, фузариоз ва бошқалар).\n2. Кўсакларнинг ичидан зарарланиши (аспергиллёз, мукороз, муғор).\n3. Кўсак бўлакларининг алоҳида-алоҳида зарарланиши ва толани касалланиши (макраспарёз, альтерналёз, нигроспороз, пенициллиоз).\n4. Очилган кўсаклардаги толаларнинг зарарланиши (шира, ёпишқоқ бактериоз, алтерналиёз, пушти моғор).\nБактериал-замбуруғ касалликларга чалинган тола инфекция манбаи ҳисобланади. Бактерия ва замбуруғлар ҳосил йиғиб териб олиниб, қабул пунктларга топширилгандан кейин ҳам ўз фаолиятини тўхтатмайди. Қулай шароитда микроорганизмлар тез кўпаяди ва бунтлардаги хом-ашё касалланишда давом этади. Оқибатда пахта толасини сифати ҳам чигитнинг хўжалик ва уруғлик хусусиятлари ҳам пасаяди.\nПахта толасини елимланишида зарарли ҳашаротларни роли\nПахта толасини елимланиши асосан (70-80 фоизгача) ғўзани сўрувчи ҳашаротлар билан зарарланиши оқибатида вужудга келади. Бундай зараркунандалар қаторига, аввало, шираларни (ғўза ёки полиз ширасини) киритиш мумкин. Кейинги ўринларни оққанот ва сўқир қандалалар эгаллайди.\nТола елимланишини олдини олиш тадбирлари.\nБу тадбирларни икки таркибийц қисмга ажратиш мумкин. Келажакка мўлжалланган ўсимликларни химоя қилиш тадбирлари ва жорий йил ҳосилини химоя қилишга қаратилган чора тадбирлар.\nI. Келажакка мўлжалланган ўсимликларни ҳимоя қилиш тадбири\n1. Пахта далаларида ғўза қатор ораларига ғалла экмаслик:\nКузда ғўза қатор ораларига тупроққа ишлов берилмасдан (ғўзапоя йиғиштирилмасдан, шудгорламасдан) ғалла экилганда ғўзапояда шира, ўргимчаккана ва бошқа зараркунандаларни қишловчи захираси қолиб кетади, шудгорланмаган ерда эса ғўза тунлами ва кузги тунламлари қуртлари ва ғумбаклари қишлаб қолади. Табиийки, бу ҳол уларнинг кейинги йилда янгидан кўпроқ бўлишига сабаб бўлади.\n2. Барча ғўза майдонларида дефолиация ўтказиш:\nФарғона водийси вилоятларида бу тадбирнинг аҳамияти айниқса катта. Август ойининг иккинчи ўн кунлигидан бошлаб ҳосил пишиб етилишида ғўза баргларини сунъий тўкдириш оқибатида сўрувчи зараркунандаларда ҳоли бўлинади, натижада пахта толасини шираланиши олди олинади. Бу борада Дропп Ультра, Авгрон Экстра дефолиянтлари қатор афзалликларга эга. У баргларни қовжиратмай яшиллигича тўкади. Демак пахта ҳосили камаймайди, тола ифлосланмайди. Дропп Ультра Авгрон Экстра билан дефолиация қилинган ғўза қайта кўкармайди, ўсимликларда ширалар миқдори кўпаймайди, пахта толаси елимланмайди. Дропп Ултранинг сарф меъёри ҳаво ҳароратига боғлиқ равишда август ойида унинг гектарлик сарфи 0,2-0,3 литрни, Авгрон Экстрада эса 0,2-0,1 литрни ташкил этади.\n3. Алмашлаб экишни тўғри йўлга қўйиш.\nЖорий йил ҳосилини ҳимоя қилишга қаратилгантадбирлар:\n1. Ғўза парваришлашда агротехник тадбирларга қатъий риоя қилиш лозим. Чигитни экишга тайёрлашда нав ва навдорлиги бўйича ажратиб сараланган уруғлик чигитни гаммоз касалликларга қарши препаратлар айниқса бронопол препаратлар билан дориланади.\n2. Аввалги йили сўрувчи ҳашаротлар кўп тарқалган, пахта толаси шираланган далалар алоҳида ҳариталарга туширилади ва ушбу далаларга инсектицидлик хусусиятига эга уруғ дорилар билан ишлов берилган чигит экилиши назоратга олинади.\n3. Ғўза икки, уч чин баргли даврида азотли, шоналаш даврида калийли ва азотли, гуллаш даврида фосфорли ва азотли ўғитлар билан озиқлантрилади. Ўсимликни муддатидан кечиктириб озиқлантириш натижасида унинг вегетация даври чўзилади ва зарарли ҳашаротларга қўшимча озуқа манбаи бўлиб хизмат қилади. Шунинг учун ғўзани озиқлантиришни кечиктирмаслик лозим.\n4. Ғўзани зарарли ҳашаротлар ва касалликларга чидамли қилиб ўстириш экиндаги шира оққанот каби сўрувчи ҳашаротлар миқдорини камайтириш мақсадида май-июнь ойларида барглари орқали озиқлантириш тавсия этилади. Бунда фосфорли калийли ўгитларни 1,5-2,5 фоиз сувдаги эритмаси ОВХ русумли мосламаларда гектарига 200-300 литр ишчи эритма ҳисобида пуркалади. Бу даврда қатор ораларига ишлов бериш ҳамда суғоришни меъёрида ва тўғри ташкил этиш ўсимликни баравж ривожланишига ҳамда уни зарарли ҳашаротлар таъсирига чидамли бўлишига олиб келади.\n5. Ғўзани суғориш ер ости сувларининг чуқурлиги тупроқнинг механик таркибига қараб меъёрланади. Ер ости сувлари чуқур жойлашган енгил тартибли тупроқларда ғўза гуллаш давригача 600-700, ўрта ва оғир тупроқларда 700-800 кубметр сув сарфланади. Гуллаш ва ҳосил тугиш даврида эса 900-1000 метркуб миқдорда сув сарфланади. Суғориш енгил тупроқларда ғўзанинг гуллашгача бўлган даврида 10-12 соат, ўрта ва оғир тупроқларда 12-14 соат мобайнида, гуллаш даврида эса мос равишда 14-16 ва 16-18 соат давомида амалга ошириш керак.\n6. Пахта далаларидаги бегона ўтларни йўқотиш, айниқса ҳосилни пишиб етилиш даврида яна бир карра бу тадбирни амалга ошириш, зараркунандалар кўпайиб тарқалган майдонлардан йўқотиш лозим.\n7. Август ойида ғўзада шира ёки оққанот миқдори кўпайиб зичлиги ортиб борса қуйидаги инсектицидлардан фойдаланиб уларни бартараф этиш лозим. Моспилан препаратидан гектарига 0,15 кг ёки канфидор препаратидан шираларга қарши гектарига 0,15 литр, оққанотга қарши 0,35 литр карбофоасдан гектарига 0,6 литр, сперфос препаратидан гектарига 1 литр миқдорида ишлатиш тавсия этилади.\n8. Пахта терими олдидан ўз вақтида баргларни сунъий тўктириш. бинобарин сўрувчи зараркунандаларни озуқа манбаидан махрум этиш лозим. Бу мақсадда Дроп Ултра ҳамда Авгрон Экстра дефолиантларидан фойдаланиш тавсия этилади. Дефолиациядан кейин ғўза пайкалларини суғориш ярамайди. Акс ҳолда ўсимликлар қайта кўкариб, зараркунанда ҳашаротлар учун озуқа манбаи яратилади.\n9. Пахтани хом термаслик, хом-ашёни яхшилаб қуритиш ва бунтларда сақлаш лозим.\n10. Пахта хом-ашёсини топшириш ва қабул қилишда стандартлар даражасидаги намлик ва ифлослик меъёрига амл қилиш лозим.\n10. Хом-ашёни ёғингарчиликлар туфайли намланишини олдини олиш мақсадида бундлар чодир билан ёпилади. Бунд ичидаги намлик ҳароратни камайтириш ҳамда ҳаво аэрациясини таъминлаш, яъни шамоллатиш учун уларда туйнуклар очиш лозим.\nАкс ҳолда соғлом тола ҳам бундларда димиқиб замбуруғлар билан зарарланиши ва чириши мумкин.\nқишлоқ хўжалик фанлари доктори


16:15Вилли Саньол Эрон терма жамоасини бошқариши мумкинми? 0 16:10Месси "Мальорка"га қарши ўйинни ўтказиб юборадими? 0 15:51Тачмурод Агамуродов — "Қизилқум" бош мураббийи 11 15:40Футболдаги қизиқарли фактлар. Қандай қилиб сариқ ва қизил карточкалар пайдо бўлган? 0 15:17"Севилья" "Барселона"да ўйнаётган собиқ футболчисини ортга қайтаришга уриниб кўради 0 14:58U-19 Осиё чемпионати туфайли Суперлиганинг 4та учрашуви жойи ўзгаради 3 14:50Ажойиб! "Порту" футболчилари шифокорларга миннатдорчилик билдириш мақсадида махсус либосларда майдонга чиқишди 0 14:48Бу йилги Про-лига ва Ўзбекистон кубоги формати ўзгаради 2 14:30Футболдаги қизиқарли фактлар. "Оле-Оле-Оле" қичқириғи "Аллоҳ" сўзи туфайли келиб чиққан 3 14:20Спортчилар ижтимоий тармоқларда 0 14:02ЦСКА Аргентина терма жамоаси форвардини нишонга олди 0 13:44Olamsport: UFC ESPN on 9 учун гонорарлар, Фергюсон мураббийининг залини ёқиб юборишди ва бошқа хабарлар 0 13:30Агуэро: "Месси "Барселона" рамзи ва афсонасига айланиб бўлди" 10 13:20U-19 Осиё чемпионати. Ўзбекистон Саудия Арабистони, Жанубий Корея ва Қатар билан бир саватчада 11 13:16"Қалдирғочлар" қувноқ кайфиятда машғулотни давом эттиришмоқда 0


Қачон умумий овқатланиш корхоналари ҚҚС ва фойда солиғини тўлашга ўтмасликлари мумкин | BUXGALTER.UZ\nМатериал Президентнинг ПФ-6029-сон Фармони нормасига ҳавола билан тўлдирилди, унга асосан уларни кичик корхоналар тоифасига киритиш мақсадида 2020 йил 1 июлдан бошлаб умумий овқатланиш корхоналари учун белгиланган ходимларнинг йиллик ўртача сони 25 нафардан 50 нафарга оширилган.\nСолиқ даврида жами даромади 1 млрд сўмдан ошган юридик шахслар ва якка тартибдаги тадбиркорлар ошиш рўй берган ойдан кейинги ойдан бошлаб ҚҚС ва фойда солиғини тўлашга ўтиши керак . 2021 йилда умумий овқатланиш соҳасидаги кичик тадбиркорлик субъектлари мажбурий тартибда ўтиш учун чегарани аниқлашда банк карталари ва контактсиз тўловлардан фойдаланган ҳолда жисмоний шахслардан олинган даромадларни ҳисобга олмайдилар .\nBuxgalter.uz илтимосига биноан мазкур нормани МВ Бевосита солиқлар бўлими бошлиғи Умид ҲАМРОЕВ тушунтирди.\n– 2021 йил давомида умумий овқатланиш соҳасидаги кичик тадбиркорлик субъектлари умумбелгиланган солиқларни тўлашга мажбурий тартибда ўтиш учун чегарани аниқлашда банк карталари ва контактсиз тўловларни қўллаган ҳолда жисмоний шахслардан олинган даромадларни умумий даромадга киритмайдилар . Мазкур норма фақат мажбурий тартибда ҚҚС ва фойда солиғини тўлашга ўтиш учун чегара даромадни аниқлашда фойдаланилади. Айланмадан олинадиган солиқни ҳисоблаб чиқаришда мазкур даромадлар жами даромаддан чиқариб ташланмайди.\nГап банк карталари ва контактсиз тўловларни қўллаган ҳолда жисмоний шахслардан олинган даромадлар хусусида бормоқда.\nЖисмоний шахслардан контактсиз тўловларни қабул қилишда корхона тўлов терминалини қўллайди. Бунинг учун ундан пулни ечиб олиш учун пластик картадан тўғридан-тўғри фойдаланиш талаб этилмайди. Шунчаки қурилмани терминалнинг ёнида ушлаб туриш кифоя қилади. Агар карта техник қурилмага (масалан, смартфонга ёки бошқа “ақлли” гаджетга) “боғланса”, картанинг ўзи жисмонан эгасининг уйида қолиши мумкин.\nПФ-6098-сон Фармонни ҳисобга олган ҳолда ҚҚС ва фойда солиғини тўлашга ўтиш учун даромад суммасини аниқлаш\nАйланмадан солиқ тўловчи бўлган умумий овқатланиш кичик корхонасининг жами даромади 5 млрд сўмни ташкил этди. Шу жумладан жисмоний шахсларнинг банк карталарини қўллаган ҳолда олингани - 4,5 млрд сўм.\nКорхона 1 млрд сўм миқдоридаги чегарадан ошди ва кейинги ойдан ҚҚС ва фойда солиғини тўлашга ўтиши керак бўлган . Бироқ мазкур ҳолда унда ҚҚС ва фойда солиғига ўтиш учун чегарани аниқлашда преференция мавжуд. У ушбу мақсадларда банк карталари ва контактсиз тўловларни қўллаган ҳолда жисмоний шахслардан олинган даромад суммасини ҳисобга олмайди.\nДаромаднинг қолган суммаси - 500 млн сўм (5,0 млрд сўм – 4,5 млрд сўм) мажбурий ўтиш учун чегарадан ошмаган, шу боис корхона айланмадан олинадиган солиқни тўлашда давом этиши мумкин.\nАйланмадан олинадиган солиқ бўйича солиқ базаси ўзгармайди, солиқни 5 млрд сўмдан тўлаш зарур.\nПФ-6098-сон Фармонда назарда тутилган норма фақат 2021 йил даромадларига нисбатан қўлланилади. 2020 йил якунлари бўйича жами даромади, жумладан банк карталари ва контактсиз тўловларни қўллаган ҳолда жисмоний шахслардан олинган даромадлари 1 млрд сўмдан ошган умумий овқатланиш соҳасидаги кичик бизнес субъектлари 2021 йил 1 январдан бошлаб ҚҚС ва фойда солиғини тўлашга ўтишлари керак .\nБухгалтер.уз эслатиб ўтади:\nҚуйидагилар кичик тадбиркорлик субъектлари жумласига киради:\n2) ходимларининг ўртача йиллик сони Кичик тадбиркорлик субъектларига тегишли бўлган ташкилотларнинг таснифлагичида кўрсатилган миқдордан ошмаган ташкилотлар . Умумий овқатланиш корхоналари учун - 25 киши.\nУмумий овқатланиш корхоналари учун кичик тадбиркорлик субъектларига татбиқ этилган имтиёзлар ва преференцияларни қўллаган ҳолда, уларни кичик корхоналар тоифасига киритиш мақсадида 2020 йил 1 июлдан бошлаб умумий овқатланиш корхоналари учун белгиланган ходимларнинг йиллик ўртача сони 25 нафардан 50 нафарга оширилган.\nКим айланмадан олинадиган солиқни тўлашга ҳақли эканлиги ва ундан ташқари яна қандай солиқларни тўлаши ҳақида батафсил бу ерда ўтинг.\nДСҚ алкоголь ва умумий овқатланиш билан бўлган масалани тушунтирди


Ҳафта дайжести: Энг қизиқарли хабарлар (16-22 ноябрь)\n19:12 / 22.11.2015\nҲурматли ўқувчилар, тугаётган ҳафтада (16-22 ноябрь) рўй берган энг қизиқарли янгиликларни такроран ҳавола этамиз.\nТошкентда Баҳодир Йўлдошев ҳақидаги китоб тақдимоти бўлиб ўтди\nТошкентда таниқли драматург ва режиссёр Баҳодир Йўлдошевнинг ижод йўлига бағишланган китоб тақдимоти бўлиб ўтди. Тадбирда журналистлар, актёрлар, режиссёрлар, танқидчилар, шоир ва ёзувчилар иштирок этди.\nХитойнинг Chery фирмаси ва Исроилнинг Israel Corporation консорциуми томонидан ташкил этилган Qoros компанияси тўрт эшикли Qoros 6 кабриолетини тақдим этди\nGoogle Inc. компаниясининг акциялари жума кунги савдоларда 16,3 фоизга ўсиб, рекорд даражадаги 699,62 долларлик қийматни ташкил қилди. Компания капитализацияси бир уринишда 66,9 млрд долларга ўсди, дея хабар бермоқда MarketWatch.\nMotorola смартфонлари Android 6.0 билан таъминланиши бошланди\nMotorola Moto X Style ва Moto X 2014 қурилмалари Android 6.0 Marshmallow операцион тизимини ўрнатиш имкониятга эга бўлмоқда.\nДунёдаги энг яхши “ҳамма нарса ичида” тизимидаги меҳмонхоналар номи айтилди\n“Ҳамма нарса ичида” тизими бўйича ишловчи дунёдаги энг яхши меҳмонхона деб Мальдив оролларидаги беш юлдузли Kurumba Maldives тан олинди.\nАка-ука Меладзелар биринчи марта рафиқалари билан жамоатчилик олдига чиқишди\nКремльда ўтказилган ака-ука Константин ва Валерий Меладзеларнинг юбилей концертида санъаткорлар ўз турмуш ўртоқлари – Вера Брежнева ва Альбина Жанабаевалар билан жамоатчилик олдига чиқишди.\nМосква ҳайвонот боғида қизил пандалар сони иккитага етди>>\nМосква ҳайвонот боғида қизил пандалар сони иккитага етди, дейилади муассасанинг расмий сайтида чоп этилган хабарномада.\nВидео: Саудия Арабистонидаги ғайриоддий қум дарёси>>\nСаудия Арабистонидаги Руб ал-Хали чўли ўртасида дарёни эслатувчи ғайриоддий ҳодисага гувоҳ бўлишди. Қуйидаги видеода худди дарё каби оқаётган дўл доначаларини кафтига олган кишини кўриш мумкин.\nG20 саммитида россиялик журналистларнинг йўқолган юки Париждан топилди>>\nТошкентликлар камёб табиат ҳодисасига гувоҳ бўлишди (Фото)>>\n16 ноябрь куни Тошкент шаҳрида яшовчилар кам кузатиладиган табиат ҳодисаси гувоҳига айланишди.\nАмерикалик жарроҳлар куйиб қолган ўт ўчирувчига янги юз кўчириб ўтказишди>>\nАмерикалик жарроҳлар инсон юзини кўчириб ўтиш жарроҳлик амалиётида рекорд даражадаги мураккаб опрецияни амалга оширишди. 26 соат давом этган жарроҳлик амалиёти вақтида 41 ёшли ёнғин ўчирувчи Патрик Хардисон юзига янги юз қўйиш учун рекорд даражада тўқима тушди.\nҚозоғистонда олти фарзандли бева қурилиши тугалланмаган бинода яшаётгани маълум бўлди>>\nҚозоғистоннинг Қарағанда вилоятида истиқомат қиладиган Жания Габдушева 2014 йилда турмуш ўртоғи юрак хуружи туфайли вафот этганидан сўнг олти фарзандини ёлғиз, бирор бошпанаси ва ёрдамларсиз тарбиялашга мажбур бўлиб қолди.\nМарадона озиш учун ошқозонини операция қилдирди>>\nДиего Армандо Марадона ошқозонида жарроҳлик амалиёти ўтказилган шифохонани тарк этди.\nNYT: Хитойда маҳбусларнинг тана аъзолари трансплантация учун қўлланади>>\nХитойда маҳбусларнинг тана аъзолари илгаригидек кўчириб ўтказишда қўлланмоқда, ваҳоланки, соғлиқни сақлаш вазирлиги вакилининг ўтган йилги баёнотида бундай амалиётдан воз кечилишини таъкидлаган эди.\nMetro: суриялик қочқин Европага келиш учун буйрагини сотишга мажбур бўлди>>\nЕвропадаги ОАВлар хатолик туфайли канадалик суратини Париж теракти ижрочиларидан бири сурати сифатида тарқатишди>>\nКанадалик Вирендер Жуббал хатолик туфайли Европанинг йирик ОАВлари ўқувчиларига Париждаги теракт ижрочиларидан бири сифатида таништирилди. Бунга унинг селфиларидан бири фотомонтаж қилиниб, твиттер орқали тарқатилгани сабаб бўлган.\nИнсон ва маймун миялари орасидаги асосий фарқ айтилди>>\nАмерикалик олимларнинг ишонтиришича, инсон миясини маймун миясидан ажратиб турувчи муҳим бир жиҳат бор. Бунда инсоннинг энг яқин қариндоши ҳисобланмиш шимпанзе мияси назарда тутилмоқда.\n“007: Спектр” фильмининг касса йиғимлари 500 млн доллардан ортди>>\nАрнольд Шварценеггер браконьерлик муаммосига эътиборни қаратиш мақсадида фил қозиқ тишини портлатиб юборди>>\nГолливуднинг машҳур актёри Арнольд Шварценеггер браконьерлик муаммосига эътиборни қаратиш мақсадида фил қозиқ тишини портлатиб юборди. Бу акс этган ролик интернетда пайдо бўлди, деб хабар бермоқда Channel24 телеканали.\nApple Watch қурилмасининг янги авлоди 2016 йилнинг июнь ойида чиқиши маълум бўлди>>\nОАВ: Месси солиқ муаммоси туфайли Испаниядан Англияга кетмоқчи ва кўпроқ маош олмоқчи>>\n72 ёшли ўзбекистонлик ҳар куни велосипедда 10 км йўлни босиб ўтмоқда>>\nАлданган келин ўзининг тўй либосида марафонда иштирок этди>>\nАмерикада алданган келин беш километрлик марафон масофасини тўй либосида босиб ўтди. У куёвликка даъвогар билан тўрт йилдан зиёдроқ вақт аввал танишган. Бироқ никоҳни қайд қилиш маросимидан бир ҳафта олдин Манулакка севгилиси хабар юбориб, барчаси тамом бўлганини маълум қилади.\nСуарес: Агар кимдир Мессига қасддан жароҳат етказишга уринмаса, мен ҳам Рамоснинг елкасини оғритмайман>>\n“Барселона ҳужумчиси Луис Суарес Испания чемпионатининг 12 – туридан ўрин олган “Реал”га қарши ўйин олдидан ўз фикрларини билдирди.\nАрхеологлар: Жанубий Америкада аҳоли 15 минг йил муқаддам яшай бошлаган>>\nТош қуроллар, жониворлар суяклари, ўсимликлар қолдиқлари археологларга Жанубий Америкада илк одамлар 15 минг йил муқаддам пайдо бўлганини аниқлашга ёрдам берди. Қазилма ишлари Чили жанубидаги Монте-Верде манзилгоҳида ўтказилди.\nБугун, 19 ноябрда Халқаро чекишга қарши кураш куни нишонланмоқда>>\nҲар йили ноябрь ойининг учинчи пайшанбасида дунёнинг барча давлатларида Халқаро чекишга қарши кураш куни нишонланади. Жорий йилда бу сана 19 ноябрга тўғри келди.\nСанъаткорларнинг “ставкаси” қанча?>>\n“Даракчи” газетаси таниқли қўшиқчи ва бошловчиларнинг тўйдаги хизматлари тантана эгаларига неча пулга тушиши ҳақида материал эълон қилди.\nMcDonald's Эрон бозорига кира олмайди>>\nЭрон ўз бозорига McDonald's тармоғининг кириб келишига йўл қўймайди.\nРоузи Шароповани ижтимоий тармоқдаги машҳурлик бўйича ортда қолдирди>>\nАралаш қоидалар бўйича жангларда иштирок этувчи Ронда Роузи ўз фаолиятидаги илк мағлубиятини қабул қилиб олгач, унинг ижтимоий тармоқдаги мухлислари кескин миқдорда ошиб кетди ва у интернетдаги машҳур спортчи қизлар рўйхатидаги етакчиликни россиялик теннисчи Мария Шароповани ортда қолдирди.\nҚозоғистонда Россиянинг бир қатор машҳур телеканаллари трансляцияси тўхтатилиши мумкин>>\nFacebook исми ИШИДга ҳамоҳанг бўлган қизнинг аккаунтини ёпиб қўйди>>\nFacebook ижтимоий тармоғи модераторлари англашилмовчилик туфайли исми ИШИДнинг инглизча қисқартмаси – ISIS’га ҳамоҳанг бўлган фойдаланувчининг саҳифасини бир суткага блоклаб қўйди.\n“Утро с Юлией Высоцкой” кўрсатуви чоғида рекламанинг баландлиги туфайли иш қўзғатилди>>\nРоссия Федерал аксилмонопол хизмати НТВ телеканалига нисбатан эфирда трансляция қилинаётган реклама баландлиги даражасининг оширилиши муносабати билан иш қўзғатди.\nЎзбекистоннинг энг “очилиб” юрадиган хонандалари рейтинги эълон қилинди>>\nРўйхатдан ўрин олган 6 санъаткорнинг Instagram тармоғидаги шахсий суратлари, улардаги кийинишига эътибор қаратилди.\nОАВ: тантиқ фарзандлар қаердан пайдо бўляпти?>>\nРоссияда ортиқча вазндан халос бўлганларга бир тонна кўмир мукофот сифатида берилади>>\nКемеровский вилояти раҳбари Аман Тулеев ҳукумат минтақада қазиб олинадиган кўмир ёрдамида семизликка қарши кураш олиб боришни режалаштираётганини маълум қилди, дея хабар бермоқда FlashSiberia.\nЎзбекча “Терминал”: фарғоналик эркак 2 кундан буён Шереметьево аэропортида яшашга мажбур>>\nЎзбекистоннинг Фарғона шаҳрида туғилиб ўсган Олтиев Музаффар Ҳайдаралиевич мана 2 кундирки Москва аэропортларидан бирида туришга мажбур.\nЯнги Зеландияда давлат байроғини ўзгартириш бўйича умуммиллий референдум бошланди>>\nЯнги Зеландияда 20 ноябрь куни давлат байроғини ўзгартириш бўйича дастлабки референдум бошланди.\n50 ёшли британиялик эркак бир соатда 2200 марта қўл таянчи машқини бажариб, рекорд ўрнатди>>\nБританиялик 50 ёшли Карлтон Уильямс бир соатда 2200 марта қўл таянчи (отжимания) машқини бажарган ҳолда Гиннеснинг рекордлар китобига кирди.\n"Арсенал" мухлислари Мессини жамоага таклиф қилиш учун пул йиғишмоқчи>>\nЛондоннинг "Арсенал" жамоаси мухлислари "Барселона"нинг аргентиналик ҳужумчиси Лионель Месси учун тўлаш мақсадида пул тўплашга киришишди.\nWindows тарихи: сотувга чиққанининг 30 йиллиги>>\n30 йил аввал 1985 йилнинг 20 ноябрь куни Microsoft корпорацияси Windows операцион тизимининг илк версиясини тақдим этди.\nSquare тўлов тизими Twitter асосчисини 1 млрд долларга бойитди>>\nTwitter ижтимоий тармоғи асосчиси ҳамда бош директори Жек Дорсига тегишли бўлган Square компанияси IPO’га чиққанидан сўнг унинг бойлиги 950 млн долларга ошди.\nШаҳрисабзлик ҳайдовчи самбо бўйича жаҳон чемпионига айланди>>\nҚашқадарё вилояти, Шаҳрисабз шаҳридаги винозаводида ("Шаҳрисабз вино-ароқ" АЖ) ҳайдовчи сифатида фаолият кўрсатадиган Муродулло Назаров Исроилда ўтказилган фахрийлар ўртасидаги жаҳон чемпионатидан ғолиб бўлиб қайтди.\nУлуғбек Раҳматуллаевнинг мухлиси сохта чипта билан қўлга олинди>>\nХонанда Улуғбек Раҳматуллаевнинг концертига ошиқаётган мухлиснинг қўлидаги чипта назорат чоғида сохта эканлиги аниқланди.\nPepsi компанияси илк смартфонини тақдим этди>>\nИчимликлар ишлаб чиқарувчи Pepsi компанияси ўзининг илк смартфонини расман тақдим қилди. Pepsi Phone P1 фаблети ўрта техник кўрсаткичлар ҳамда ҳамёнбоп нархга эга.\nХитойда 43 соат ичида эски кўприк бузилиб, ўрнига янгиси қурилди>>\nПекиндаги Саньюань кўпригини янгисига алмаштиришга қарор қилинди. Уни демонтаж қилишга бир сутка вақт кетди.\nРоссияда ўзбекистонлик ва қирғизистонлик кўнгиллилар рус тили бўйича бепул дарслар ўта бошлади>>\nРоссияда ўзбекистонлик ва қирғизистонлик кўнгиллилар томонидан меҳнат муҳожирларининг болалари учун рус тили бўйича бепул дарслар ташкил этилди.\n47 ёшли Тони Хоук скейтбордда горизонтал трюкни бажарди>>\nСкейтбординг юлдузи Тони Хоук “900” деб номланган трюкни яна бир бора бажарди. Унинг ўзи 1999 йили бу трюкни биринчи марта X Games мусобақаларида намойиш этган эди.\nХитойлик миллардер ўз бойлигини итлар учун бошпанага сарфлади>>\nХитойлик миллардер Ван Янь ўз бойлигининг қарийб барчасини уйсиз итлар учун бошпана қуришга сарфлади.\n19 йиллик синовлардан сўнг АҚШда биринчи ген модификациясидан ўтган жониворга рухсат берилди>>\nАҚШнинг озиқ-овқат маҳсулотлари ва дори воситалари сифатини назорат қилиш бўйича бошқармаси (FDA) ген модификациясидан ўтган Атлантика лососининг сотилишига рухсат берди.\nБугун Ойбек ва Нигоранинг никоҳ тўйиб бўлиб ўтади>>\nБугун, 21 ноябрь куни ўзбек эстрадасидаги хонандалар Ойбек ҳамда Нигоранинг никоҳ тўйлари бўлиб ўтади.\nЎзбекистондаги энг машҳур тўй бошловчилари рейтинги тузилди>>\n«Даракчи» газетаси таниқли бошловчиларнинг тўйлардаги хизмат ҳақлари бўйича рейтингларини тузиб чиқди. Тўйларга бориш нархлари «шартли бирликлар»да кўрсатилган (1 «шартли бирлик» = 1000 доллар).\nҚирғизистоннинг Иссиқ-кўл вилотида япониялик икки ойда қирғизчани ўрганиб олиб, талабаларга ошпазликдан сабоқ бермоқда>>\nҚирғизистоннинг Иссиқ-кўл вилотида япониялик кўнгилли Йори Саканива икки ойда қирғизчани ўрганиб олиб, энди талабаларга ошпазликдан сабоқ бермоқда\nЧелябинск осмонида учта қуёш пайдо бўлди>>\nБир неча кундан буён Россиянинг Челябинск шаҳри осмонида ўзига хос оптик ҳодиса – гало кузатилмоқда.\nApple дўконларида стилуслар ўғирлаб кетилмоқда>>\nApple дўконлари охирги кунларда ўғирликларга учрамоқда. Ўғриликларнинг бош объекти ҳозирда компания томонидан чиқариладиган энг дефицит аксессуар – стилус (ручка кўринишидаги қурилма) бўлмоқда.\nОстона аэропортида қор тозаловчи машина самолёт билан тўқнашиб кетди>>\nҚозоғистон пойтахти Остона аэропортида қор тозаловчи машина “SCAT” авиакомпанияси самолётига шикаст етказди.\nPanasonic реал вақтда нутқни учта тилга таржима қилувчи мегафонни тақдим қилди>>\nPanasonic компанияси аэропорт ва вокзаллар ходимлари учун реал вақтда нутқни учта тилга таржима қилувчи мегафонни тақдим қилди.\nTesla хавфсизлик камаридаги носозлик туфайли 90 мингта машинани ортга чақиртириб олмоқда>>\nTesla компанияси хавфсизлик камарида носозлик бўлиши эҳтимолини текшириш мақсадида S моделидаги 90 мингта машинани ортга чақиртириб олмоқда.\nВаленсияда Пикассонинг сохта картиналарини 160 млн еврога сотган жиноятчилар қўлга олинди>>\nИспания полицияси 8 нафар шахсни рассом Пабло Пикассо (1881-1973) суратларининг сохта намуналарини 160 млн еврога сотганликда гумон қилиниб, қўлга олинган.\nАралаш жанг санъати жангчиси америкалик Монсон Россия фуқаролигини олди>>\nММА (аралаш жанг санъати) жангчиси америкалик Жефф Монсон Россия фуқаролигини олди. У бу ҳақда россиялик Константин Скрел билан ғалабали жангидан кейин эълон қилди.\nЦукерберг қизи туғилгач, икки ойлик меҳнат таътилига чиқишини маълум қилди>>\nFacebook компанияси асосчиси ва бош директори Марк Цукерберг қизи дунёга келгач, икки ойлик меҳнат таътилига кетишини маълум қилди.


Дастурхонларимиз деҳқонлар, чорвадорлар ва боғбонлар етиштирган ноз-неъматлар билан тўлади. Элга ризқ улашишдек савобли ишни касб қилган бу соҳа кишиларига ҳар қанча тасанно ва ташаккур изҳор этсак арзийдир.\nАлбатта, ер юзини обод қилиб турган барча набобат олами Аллоҳ таоло осмондан ёғдирган сув туфайли яшнаб, ҳосил беради, барча жонзотларга ризқ шу орқали келади. Одамларнинг зироат, боғдорчилик ва бошқа касбларни олиб боришлари учун имкон яратади.\nДеҳқончилик – машаққатли ва савобли касб. Расулуллоҳ ҳадисларида шундай дейилади: “қай бир мусулмон бирор кўчат экса ёки экин экса, ундан қуш, одам ёки бирор жонивор еса, эккан кишига садақа савоби ёзилади”.\nРивоят қилишларича, бир киши Абу Дардо (р.а.)нинг олдиларидан ўтиб кетаётса, у зот ёнғоқ кўчатини экаётган эканлар. Йўловчи Абу Дардо (р.а.)га қараб: “Улуғ ёшга кирган бўлсангиз ҳам кўчат экасизми, ахир бу фалон йилдан сўнг ҳосилга киради-ку“, деди. Абу Дардо (р.а.) унга жавобан: “Менга савоби етса бўлди, мевасини бошқалар истеъмол қилаверсин”, дедилар.\nШукрки, юртимиз тупроғи серунум, боғларимиз серҳосил. Бу Аллоҳнинг бизларга кўплаб яхшиликларни ато этаётгани аломатидир. Фикримизни қуйидаги ояти карима билан изоҳласак, ўринли бўлади: “Яхши шаҳар(ер)нинг гиёҳи Роббининг изни билан (униб) чиқаверади. Ёмон шаҳарнинг ери эса фақат унимсиз бўлур”.\nТилагимиз, элимизнинг ризқи ҳамиша улуғ, деҳқонларимизга куч-қувват ёр, дастурхонимиз доим тўкин ва барокатли бўлсин!\nКосонсой тумани “Бузрукхўжа”\nИнсон қадри – улуғ, хотираси – муқаддас


Ӯтган йил давомида Эроннинг минтақавий ва халқаро дипломатияси - Parstoday\nЭрон ӯтган 1398 хижрий- шамсий йил давомида (1)\nмарт 23, 2020 13:48 Asia/Tashkent\nҲижрий-шамсий 1389 йил Американинг золимларча санкциялари ва молиявий етишмовчиликларга қарамай, Эроннинг дипломатия корпуси минтақада вужудга келган ӯзгаришларда фаол қатнашди ва қӯшни давлатлар билан сиёсий ва хавфсизлик соҳасидаги муносабатларини янада мустаҳкамлади.\nЭрон Ислом жумҳурияти ӯтган йил давомида халқаро қоида-қонунлар доирасида тероризмга қарши курашиб, минтақада тинчлик-осойишталикни барқарор айлаш ҳаракатларини давом эттирди.\nЭрон тероризм ва экстремизм, гиёҳванд моддаларни ишлаб чиқариш ва контробанда қилиш, ривожланишдан орқада қолиш, саводсизлик, инвестициядаги маҳдудликлар, молиявий танглик, муҳожиратнинг олдини олиш каби муаммолар ҳамкорликда ҳал этиладиган масалалар эканлигига ишонади.\nМинтақа халқларининг асосий муаммоси бӯлган бу масалаларга таважжуҳ қаратиш Эрон ташқи сиёсатининг асосий йӯналишларидан биридир.\nЭрон дипломатияси нуқтаи назаридан минтақада тинчлик-осойишталикни барқарорлаштириш бир қанча омилларга боғлиқ. Бу омиллардан энг муҳими бегоналарнинг нуфузини камайтириш ва минтақа мамлакатлари ӯртасидаги ҳамкорликларни мустаҳкамлашдан иборат.\nИсломий жумҳурият ӯтган йил давомида жуда кӯп йиғилиш ва конференцияларда минтақа мамлакатлари билан музокаралар олиб бориб, Афғонистон, Сурия, Яман буҳронларини сиёсий йӯл билан ҳал қилиш учун сай-ҳаракатлар қилди. Зеро, у минтақа мамлакатлари ташқи қудратларнинг аралашувисиз ӯз минтақаларида тинчлик-осойишталикни барқарор қила олишларига қатъий ишонади.\nБу сай-ҳаракатлар албатта Америка, сионистик режим ва бошқа тажовузкор мамлакатларга маъқул тушмайди. Шу сабабли улар Эроннинг барча тинчликсевар ташаббусларига тӯсиқ яратишга ҳаракат қилишади.\nИсломий Инқилоб муаззам раҳбари оятулло Хоманаи ҳазратлари бу мавзуда буюрадилар: “Америка бу минтақа ёруғ кун кӯрмасин учун, давлатлар ва халқлар ӯзлари билан ӯзлари оввора бӯлиб, минтақадаги барча бахтсизликларнинг сабабчиси сионизм эканлигини пайқамасликлари учун ҳаракат қилади”.\nАмериканинг Ғарбий Осиёга қаратилган стратегияси Эроннинг нуфузини йӯққа чиқариш ва ҳатто уни яккалантириб қӯйишдан иборат. У бу ғаразли мақсадига эришиш, минтақадаги иқтисодий захираларни ҳамда стратегик мавқеъни қӯлга киритиш учун ӯзининг барча дипломатик воситалари, ҳатто кенг миқёсда ҳарбий воситаларни ҳам ишга солиб келди.\nЭрон Ислом жумҳурияти эса бу жараёнга иқтидор ила қаршилик кӯрсатиб, қӯшни мамлакатлар хавфсизлигини ӯз хавсизлигининг бир қисми билиб келмоқда.\nӮзининг мудофаа қудратидан фойдаланган Эрон ӯтган йил давомида минтақадаги энг нозик ҳодисаларни заковат ила тадбир қилиб, лозим бӯлган жойларда аксиламал кӯрсатди.\nИсломий Инқилоб Муаззам раҳбари оятулло Хоманаи ҳазратлари Покистон бош вазири ва унинг бошчилигидаги ҳайъат билан мулоқот чоғи Ғарбий Осиё минтақасида тинчлик-осойишталикни барқарорлаштириш ишини жуда нозик ва хавфли деб атаб, айрим минтақа мамлакатлари томонидан Ироқ ва Суриядаги террорчи гуруҳларнинг ҳимояланиши, ҳамда Яманда жанг ва хунрезликлар ташкил этилаётганидан афсусландилар.\nИсломий Инқилоб муаззам раҳбари Эрон Ислом жумҳурияти Ямандаги жангларни тӯхтатиш учун тӯрт моддадан иборат таклиф билан чиққанини таъкидлаб, дедилар: бу жангнинг тугатилиши минтақа сиёсатида мусбат таъсирга эга бӯлиши шубҳасиздир.\nБу нарса Эрон Ислом жумҳурияти ӯзининг ташқи сиёсатида Американинг буҳронларни келтириб чиқарувчи аралашувларига мутлақо қарши эканлигини яққол намоён этади.\nАмерика пул алмашиш ва банк системасида доллардан бошқаларга босим ӯтказиш воситаси сифатида фойдаланади. Бу жараённинг давом этиши нафақат Эрон балки барча мамлакатлар ва эркин тижорат учун улкан таҳдиддир. Эркин тижорат ва пул айланиши барча мамлакатларнинг муштарак эҳтиёжи ҳисобланади. Эрон Ислом жумҳурияти қатор минтақавий йиғилишлар ва БМТнинг Ялпи мажлисларида бу мавзуни қайта-қайта эслатган ва Американинг биртомонлама сиёсатларини маҳкум айлаган.\nЭрон Ислом жумҳуриятининг президенти Ҳасан Руҳоний БМТнинг 2019 йилги Ялпи йиғилишида минтақада тинчлик-осойишталикни барқарор этувчи “ Ҳурмуз тинчлик лойиҳаси”ни баён айлади. Бу лойиҳа Форс Кӯрфази ва Ҳурмуз бӯғози мамлакатлари ӯртасида тинч-тотувлик, ривожланиш ва тинчликсеварлик муносабатларини мустаҳкамлаб, ӯзаро ишонч руҳини вужудга келтиришдан иборат.\nЭрон Ислом жумҳурияти ӯтган йил давомида жаҳон ҳамжамияти ва минтақа мамлакатари билан дипломатик муносабатларга киришиб, тероризм ва зӯравонлик хавфидан холи бӯлган минтақа яратиш учун сай-ҳаракат қилди. Зеро у тинч-тотувликда яшашнинг ягона йӯли ӯзаро ҳамкорлик ва ҳамфикрлилик эканлигини яхши билади.